Malaysia-AS perkukuh komitmen dalam pelbagai hala
Oleh AMREE AHMAD

1 Oktober 2021, 3:02 pm
PUTRAJAYA – Hubungan dua hala terjalin antara Malaysia dan Amerika Syarikat (AS) akan terus diperkukuhkan lagi termasuk menerusi program pertukaran lawatan pemimpin tinggi.
Menteri Luar, Datuk Saifuddin Abdullah berkata, perkara itu antara yang dibincangkan beliau menerusi perbualan telefon dengan Setiausaha Negara AS, Antony Blinken semalam yang turut sama-sama berikrar meneruskan komitmen hubungan baik Putrajaya-Washington DC dalam potensi kerangka perkongsian komprehensif.
“Kedua-dua menteri itu melahirkan keazaman untuk meneruskan momentum jalinan dua hala antara Malaysia dan AS dalam pelbagai bidang,” katanya dalam satu kenyataan di sini hari ini.
Pernyataan tersebut turut selari dengan makluman jurucakap Jabatan Negara AS, Ned Price dalam sidang akhbar rutin di Washington, AS lewat malam tadi waktu Malaysia.
Antara diperbincangkan ialah bidang kesihatan dan keselamatan meliputi isu-isu serantau dan antarabangsa khasnya situasi semasa di Myanmar dan kemelut Laut China Selatan ketika ini.
Saifuddin turut berkongsi keprihatinan Malaysia atas isu kerjasama pertahanan tiga pihak, Australia-United Kingdom-AS (AUKUS) yang dibimbangi mencetuskan ketegangan baharu dan berkemungkinan menyebabkan perlumbaan senjata di rantau Asia Tenggara.

Beliau turut mengulangi komitmen ASEAN sebagai Zon Aman, Bebas dan Berkecuali (ZOPFAN) dan menyeru agar semua pihak terlibat untuk menghormati dan mematuhi Konvensyen Undang-Undang Laut Bangsa-Bangsa Bersatu 1982.
Ini ujarnya, selaras Perjanjian Zon Bebas Senjata Nuklear ASEAN yang dimeterai di Bangkok, Thailand pada 1995 melibatkan semua 10 negara anggota dan berkuat kuasa pada 1997 selain berharap semua pihak mengukuhkan kerjasama bagi memastikan kestabilan serantau kekal berdasarkan ASEAN Outlook Indo-Pacific dimeterai pada 2019.
Saifuddin juga menzahirkan penghargaan keprihatian AS atas sumbangan sejuta dos vaksin Covid-19 pada Julai lalu dan bantuan kewangan khas AS$800,000 (RM3.3 juta) baru-baru ini yang disalur menerusi Persekutuan Palang Merah dan Bulan Sabit Merah Antarabangsa yang berpusat di Switzerland bagi menjayakan Program Imunisasi Covid-19 Kebangsaan.
“Kedutaan AS di Kuala Lumpur turut memberi pelbagai bantuan peralatan dan sumbangan tertentu sebanyak AS$2.85 juta (RM11.9 juta) sejak wabak itu melanda awal tahun lalu,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kebenaran dine-in masih kekal dan tidak berubah – Khairy
Oleh MOHD. HUSNI MOHD. NOOR

1 Oktober 2021, 3:28 pm
PUTRAJAYA – Kebenaran ‘dine-in’ di restoran dan kedai makan bagi individu lengkap vaksin Covid-19 masih kekal dan tidak berubah.
Itu tegas Menteri Kesihatan Khairy Jamaluddin Abu Bakar bagi menjelaskan kekeliruan berhubung perkongsian ringkasan prosedur operasi standard (SOP) PPN dikeluarkan Majlis Keselamatan Negara (MKN).
Khairy berkata, kebenaran makan di kedai dan restoran itu masih kekal dan terpakai bagi semua fasa PPN.
Menurutnya, beliau mengesahkan bahawa ringkasan peraturan yang dikeluarkan menerusi akaun Twitter, @MKNJPM itu tidak dikemaskini.
“Kenyataan rasmi akan menyusuli,” katanya menerusi ciapan di Twitter.
Sementara itu, Menteri Kanan Pertahanan, Datuk Seri Hishammuddin Hussein berkata, beliau sudah mengarahkan @MKNJPM supaya segera mengemaskini peraturan dan SOP berkaitan.

“SOP itu mesti dipatuhi sepenuhnya semua pihak demi perangi Covid-19,” katanya.
Sebelum ini, MKN menerusi ciapan di Twitter memuat naik info grafik mengenai ringkasan SOP PPN berkuatkasa 1 Oktober 2021.
Ringkasan SOP itu antara lain menjelaskan bahawa ‘dine-in’ dibenarkan kepada semua individu tanpa perlu lengkap vaksin sekali gus menimbulkan kekeliruan.
MKN sebelum ini menetapkan aktiviti dine-in dibenarkan kepada individu lengkap vaksin selain mematuhi SOP berkaitan.
Malah, ibu bapa yang sudah menerima vaksinasi lengkap juga dibenarkan membawa anak berusia 17 tahun ke bawah untuk dine-in di premis, dengan mematuhi protokol kesihatan umum. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Amaran ribut Petir di 9 negeri petang ini
Oleh MOHD RIDZAUDDIN ROSLAN

1 Oktober 2021, 3:52 pm
PETALING JAYA- Sebanyak sembilan negeri termasuk Sabah dan Sarawak menerima amaran ribut petir dan hujan lebat sehingga pukul 5 petang nanti sekali gus berisiko dilanda banjir seperti yang berlaku di beberapa kawasan semalam.
Jabatan Meteorologi Malaysia (MetMalaysia) berkata, amaran ribut petir itu turut melibatkan negeri di Semenanjung seperti Perlis, Kedah, Pulau Pinang, Perak, Kelantan dan Pahang.
“Di Perak, kawasan terlibat meliputi Kinta dan Kampar manakala Kelantan (Jeli) serta Pahang (Cameron Highlands, Lipis dan Raub).
“Bagi negeri Johor pula, kawasan yang menerima amaran berkenaan melibatkan Mersing, Pontian, Kota Tinggi dan Johor Bahru,” katanya sebentar tadi.
Sementara itu, beberapa kawasan di Sarawak antaranya Kuching, Serian, Samarahan, Sri Aman, Sibu, Mukah dan Kapit turut berdepan situasi sama.
Di Sabah pula, kawasan terlibat antaranya Tawau, Pantai Barat, Sandakan serta Kudat.

Pagi tadi, MetMalaysia turut mengeluarkan amaran sama di beberapa negeri seperti di Kedah dan Sarawak.
Amaran hujan lebat berterusan dikeluarkan di negeri Sarawak di mana ia diramal berlaku bermula pukul 10 pagi hingga 5 petang nanti. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kebenaran babitkan syarat lengkap vaksinasi dikekalkan bagi semua fasa PPN – Khairy
Oleh MOHD. HUSNI MOHD. NOOR

1 Oktober 2021, 4:02 pm
PUTRAJAYA – Semua kemudahan dan kebenaran membabitkan syarat vaksinasi lengkap dikekalkan bagi semua fasa Pelan Pemulihan Negara (PPN).
Perkara itu diumumkan Menteri Kesihatan Khairy Jamaluddin Abu Bakar menerusi kenyataan akhbar, hari ini.
Khairy berkata, perkara itu dipersetujui dalam Mesyuarat Jemaah Menteri yang berlangsung hari ini.
Beliau berkata, ketetapan terbaharu itu dibuat selepas mengambil perkembangan terkini peralihan fasa PPN bagi negeri-negeri di Malaysia.
“Malah, ia juga situasi dominasi varian Delta (94.9 peratus) dalam kalangan varian-varian baharu Covid-19 yang dikesan di dalam negara,” katanya.
Katanya, perincian mengenai SOP fasa pemulihan negara akan diumumkan oleh Majlis Keselamatan Negara (MKN) dalam waktu yang terdekat.

Khairy berkata, keputusan ini penting bagi memastikan keselamatan nyawa rakyat, mengukuhkan sistem kesihatan awam negara, melancarkan pembukaan semula ekonomi dan memastikan usaha kerajaan untuk memulakan proses peralihan ke fasa endemik dilakukan dengan selamat.
Menurutnya, PPN ada satu panduan yang dirangka secara berhati-hati berdasarkan data dan sains bagi membolehkan semua rakyat kembali kepada kehidupan harian biasa.
“Oleh sebab itu, pada 8 Ogos dan 15 Ogos lalu, kerajaan telah mengumumkan kemudahan-kemudahan sektor sosial dan ekonomi hanya bagi individu yang telah menerima vaksinasi lengkap,” katanya.
Katanya, seseorang individu hanya akan diiktiraf sebagai individu yang telah lengkap vaksinasinya apabila melepasi tempoh matang selepas suntikan dos kedua.
Khairy berkata, bagi jenis vaksin yang memerlukan dua dos suntikan (Pfizer, AstraZeneca, dan Sinovac), individu berkenaan mestilah telah melepasi hari ke-14 dari tarikh suntikan dos kedua.
“Manakala, bagi jenis vaksin yang hanya memerlukan satu dos suntikan (Johnson & Johnson dan CanSino), individu berkenaan mestilah telah melepasi hari ke-28 dari tarikh suntikan,” katanya.
Sebelum ini, MKN menetapkan kebenaran dan kemudahan bagi individu lengkap vaksin termasuk ‘dine-in’; melancong; aktiviti rentas daerah dan negeri; sukan dan rekreasi; aktiviti kreatif dan hiburan; keagamaan dan majlis rasmi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Jatuh’ ditipu, bangkit semangat untuk berjaya
Oleh KHAIRIYAH HANAFI

1 Oktober 2021, 3:00 pm
BUKAN senang untuk senang. Itu perumpamaan paling tepat dan akan dirasai setiap insan dalam mengharungi liku-liku kehidupan yang penuh cabaran.
Tidak kisahlah apa jua impian dan cita-cita yang ingin dicapai, semuanya memerlukan pengorbanan dan usaha berterusan tanpa kenal erti jemu.
Itu juga yang pernah dilalui anak jati kelahiran Alor Setar, Kedah, Suhaida Saad pada fasa permulaan dia ‘berjinak-jinak’ dengan dunia perniagaan lebih sedekad lalu.
Usai menamatkan pengajian dalam jurusan Pertanian di Universiti Putra Malaysia kira-kira 15 tahun lalu, Suhaida hanya melihat cabang perniagaan sebagai satu-satunya kerja yang boleh dilakukannya.
Walaupun memiliki pengkhususan dalam bidang pertanian, namun anak kedua daripada tiga beradik itu langsung tidak pernah terfikir untuk bekerja dalam bidang berkenaan.
“Tamat sahaja pengajian, saya terus terfikir untuk melakukan perniagaan bersama suami.

“Perniagaan pertama yang kami lakukan adalah penternakan benih udang galah di Kuala Muda, Kedah. Modal permulaan sebanyak RM50,000 kami berdua dapatkan daripada agensi kerajaan.
“Namun, dek kerana pelbagai faktor luaran termasuk kepayahan untuk menguruskan benih udang galah, ia hanya mampu bertahan selama
enam bulan sahaja,” katanya ketika membuka bicara bersama Aura baru-baru ini.
Meneruskan perbualan, menurut wanita berusia 38 tahun itu, dia dan suami pada ketika itu tiada alternatif lain dan terpaksa melakukan apa
sahaja kerja demi kelangsungan hidup.
SUAMI, Muhd. Zaidi Abdul Ghani menjadi tulang belakang Suhaida untuk terus melangkah dan melebar luas minat dalam perniagaan.
Ceritanya, dia terpaksa balik ke kampung dan nekad menggunakan semula kemahiran yang dipelajarinya sewaktu di universiti untuk
meneruskan kehidupan yang semakin mencabar.
“Saya dan suami tiada pilihan lain selain nekad untuk menyewa sedikit ruang tanah dan menanam beberapa jenis sayur.
“Walaupun langsung tidak terfikir akan ‘bermain’ dengan tanah hingga terpaksa mengerah keringat menanam sayur, kami tiada pilihan waktu itu. Itu saja yang boleh dilakukan.
“Wang hasil jualan sayur itu jugalah kami lunaskan hutang sebagai modal permulaan yang dipinjam untuk perniagaan udang galah sebelum ini,” ujarnya yang turut melibatkan diri dalam perniagaan menjual mi kuning pada ketika itu.
Benar kata orang, langit tidak selalunya cerah. Nasib ‘buruk’ sekali lagi menimpa Suhaida dan suaminya.
“Baru sahaja memulakan perniagaan pemprosesan mi kuning dengan jenama sendiri, kami ditipu pembekal yang membawa lari wang sejumlah RM130,000.
“Wang tersebut dipinjam daripada bank untuk membeli mesin pemprosesan automatik untuk mi kuning yang kami hasilkan.
“Sudahlah wang dikebas, pembekal pula entah ke mana menghilangkan diri. Sekali lagi kami ‘terduduk’ memikirkan bagaimana untuk meneruskan perniagaan dan membayar wang pembiayaan tersebut,” ujarnya lagi.
Berkat kesabaran dalam perniagaan tanpa kenal erti putus asa, bermula tahun 2016, pasangan itu sekali lagi nekad menceburi perniagaan.
Mereka membina jenama minuman kesihatan sendiri, Apcel yang diformulasi daripada 100 peratus ekstrak biji aprikot.
Akui Suhaida, ilham untuk mencuba dan memberanikan diri meneroka perniagaan baharu tercetus disebabkan masalah kesihatan bapanya yang memerlukan makanan tambahan bersesuaian.
“Jadi, saya dan suami terfikir untuk cuba membuat formulasi minuman kesihatan sendiri dengan menggabungkan beberapa bahan berkualiti tinggi dalam satu ramuan.
“Alhamdulillah, berkat kesabaran, Apcel kini diterima ramai pelanggan di seluruh negara.
“Pada masa sama, saya turut berkongsi rezeki dan membuka peluang perniagaan bagi mereka yang berminat,” katanya yang bakal mempunyai kilang dan wisma sendiri.
Menutup bicara, Suhaida berkata, hingga kini dia berkongsi rezeki dengan lebih 23,000 ejen dan angka itu bakal bertambah sekali ganda tahun hadapan.


Mayat rentung dalam kereta di ladang kelapa sawit
Oleh NORHAYATI YAHAYA

1 Oktober 2021, 3:43 pm
KLANG – Satu mayat ditemui dalam keadaan rentung di dalam sebuah kereta yang terbakar di ladang kelapa sawit di Kampung Perepat, di sini pagi tadi.
Mayat yang belum diketahui identitinya itu ditemui pukul 10 pagi oleh orang awam sebelum memaklumkan kepada pihak polis.
Ketua Polis Daerah Klang Utara, Asisten Komisioner S. Vijaya Rao berkata, sepasukan anggota bersama Unit Anjing Pengesan (K9) serta Unit Forensik Polis Diraja Malaysia (PDRM) dan Jabatan Bomba dan Penyelamat Malaysia (JBPM) dihantar ke lokasi kejadian.
Katanya, siasatan awal mendapati mayat dengan kesan 90 peratus terbakar berada di tempat duduk belakang dalam kereta jenis Perodua Kancil yang hangus terbakar.
“Siasatan turut mendapati kejadian dipercayai berlaku antara dua hingga tiga hari berdasarkan ulat pada mayat itu.
“Semakan mendapati kereta tersebut adalah milik seorang wanita tempatan yang tinggal di sekitar Klang,” katanya dalam kenyataan hari ini.

Beliau menambah, pemilik kenderaan terbabit menyatakan kereta itu dipandu bapanya yang telah keluar rumah sejak seminggu lalu.
Kata Vijaya Rao, wanita itu kemudiannya membuat laporan polis selepas bapanya tidak pulang rumah.
“Kes diklasifikasikan sebagai mati mengejut (SDR) sehingga laporan bedah siasat diperoleh,” jelasnya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[VIDEO] Mohon doakan kesihatan saya – Ustaz Kazim
Oleh ZAKI SALLEH

1 Oktober 2021, 2:57 pm
IPOH – Pendakwah bebas, Datuk Mohd Kazim Elias atau lebih dikenali sebagai Ustaz Kazim ketika ini berada dalam keadaan kurang sihat dipercayai terkena buatan orang.
Perkara tersebut dimaklumkan menerusi perkongsian sebuah video live di laman Facebook milik beliau semalam termasuk menunjukkan gambar kotak berisi objek yang ditemui di pusat pengajiannya.
Menerusi paparan itu, beliau mendedahkan punca sebenar kaki dan betis kirinya membengkak sehingga menyukarkannya untuk berjalan.
“Ini dijumpai di tempat laluan tempat saya mengajar di al-Barakah (Pusat Pendidikan al-Barakah di Manjoi). Laluan itu untuk saya sahaja. Kita jumpa abu dan dalam abu itu ada gambar saya yang dibakar.
“Saya tunjukkan sebagai satu pengajaran. Selepas kejadian ini kaki saya membengkak. Mula-mula kita ingat bisul, rupanya bukan.
“Kaki kiri saya membengkak dan nak sentuh, jalan pun tak boleh. Ini kadang-kadang kita pun tak tau apa benda. Cuma kita pandang baik pada Allah SWT, Allah bagi ini nak naikkan darjat, nak hapuskan dos akita. Insyallah, Allah maha mengetahui,” dedah beliau.

Kata Ustaz Kazim, bagaimanapun beliau masih bertahan dengan kesakitan itu dan berharap tidak dimasukkan ke hospital.
“Sejak dua minggu kita buat rawatan Islam, pelbagai ubat dah kita guna dan alhamdulilah keadaannya banyak berubah cuma masih sakit,” ujarnya.
Jelas Ustaz Kazim, kesukaran yang ditanggung juga tidak menghalang beliau untuk terus mengajar kerana itu merupakan tugas yang paling disukai beliau.
“Macamana pun saya tetap nak mengajar. Ubat saya adalah melakukan apa yang saya suka. Yang saya suka adalah mengajar orang,” ujarnya.
Sejak dua minggu lalu beliau tidak dapat berjalan disebabkan bengkak kaki dan menggunakan topang ketiak sebagai sokongan untuknya berjalan, malah pada minggu lalu beliau terpaksa menggunakan kerusi roda.
Sakit kaki itu juga menyebabkan beliau terpaksa bersolat menggunakan kerusi roda.
Dalam pada itu, Ustaz Kazim turut memohon doa orang ramai untuk kesembuhan dirinya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Scammer’ kini menyamar jadi majikan
Oleh EDDY AQMAL MOHAMED HAMIDI

1 Oktober 2021, 2:38 pm
KUALA LUMPUR – Jabatan Siasatan Jenayah Komersial (JSJK) Bukit Aman memaklumkan telah mengesan satu modus operandi baharu yang digunakan oleh sindiket penipuan untuk menipu mangsa sehingga mengakibatkan kerugian mencecah RM30,000 setakat ini.
Pengarah JSJK Bukit Aman, Datuk Mohd. Kamarudin Md. Din berkata, setakat ini pihaknya telah menerima dua laporan polis daripada mangsa yang mendakwa telah ditipu menerusi aplikasi WhatsApp oleh individu yang menggunakan gambar profil majikannya.
“Siasatan dilakukan mendapati, suspek akan menghubungi mangsa menerusi aplikasi WhatsApp dan menyamar sebagai majikan dengan menggunakan gambar profil yang mirip atau milik majikan kepada mangsa.
“Mangsa yang percaya kemudiannya akan diarahkan untuk membuat pembelian kad ‘Google Play Gift’ yang boleh didapati di kedai serbaneka dan menyerahkan maklumat nombor pin kad tersebut kepada suspek,” katanya dalam satu kenyataan hari ini.
Menurut Mohd. Kamarudin, mangsa hanya menyedari telah ditipu selepas mendapati nombor telefon yang digunakan oleh suspek adalah berbeza dengan nombor sebenar milik majikannya.
“Dalam usaha untuk mencegah kes-kes sebegini daripada terus berlaku, orang ramai diingatkan agar sentiasa berhati-hati apabila menerima mesej menerusi aplikasi WhatsApp atau panggilan daripada nombor yang tidak dikenali.

“Jangan mudah terpedaya dengan gambar profil semata-mata sebaliknya buat semakan dan pengesahan terhadap mesej yang melibatkan implikasi kewangan,” ujar beliau.
Tambah Mohd. Kamarudin, sebarang kemusykilan atau pertanyaan boleh diajukan ke CCID Response Center di talian 03-26101559/1599. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tompok matahari medan magnet kuat dirakam di Langkawi
Oleh SITI AMINAH MOHD YUSOF

1 Oktober 2021, 2:34 pm
PETALING JAYA – Imej tompok matahari yang mempunyai medan magnet kuat dan menghasilkan letusan suar suria kelas M3 telah dirakam di Observatori Negara Langkawi pada 23 September lalu.
Agensi Angkasa Malaysia (MYSA) berkata, imej tompok matahari dikenali sebagai AR2871 itu diambil menggunakan penapis cahaya nampak.
“Penapis cahaya nampak membenarkan kita mencerap aktiviti matahari di lapisan fotosfera (permukaan matahari yang dilihat memancarkan cahaya).
“Tompok matahari merupakan kawasan paling sejuk di permukaan matahari iaitu sekitar 4,000 darjah Celsius,” katanya dalam satu hantaran di laman Facebook hari ini.
Katanya, berdasarkan imej yang diperoleh melalui Satelit Balai Cerap Solar dan Heliosferik (SOHO) oleh Pentadbiran Aeronautik dan Angkasa Kebangsaan (NASA) menunjukkan suar suria berkenaan menghasilkkan hamburan jisim korona ke angkasa.
Menurutnya, korona merupakan lapisan paling luar atsmosfera matahari yang mempunyai suhu sangat tinggi mencecah 1,000,000 darjah Celsius.

“Bagaimanapun, ia tidak membawa kesan langsung terhadap planet Bumi,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sewa kereta edar dadah RM2.5 juta
Oleh ISKANDAR SHAH MOHAMED

1 Oktober 2021, 2:20 pm
SHAH ALAM – Taktik satu sindiket pengedaran dadah yang menggunakan kenderaan sewa sejak enam bulan lalu tumpas menerusi penangkapan lapan suspek termasuk dua pasangan suami isteri di sekitar Lembah Klang, baru-baru ini.
Kesemua suspek yang ditahan termasuk dua wanita iaitu warga Vietnam dan Thailand berusia 31 hingga 53 tahun selain merampas 63.1 kilogram (kg) methamphetamine dalam serbuan bermula 6.30 petang pada 25 September lalu.
Timbalan Ketua Polis Selangor, Datuk Sharul Lalli Masduki berkata, kejayaan itu hasil kerjasama Jabatan Siasatan Jenayah Narkotik (JSJN) Bukit Aman dan Ibu Pejabat Polis Kontinjen (IPK) Selangor
dengan merampas sebanyak 62 bungkusan dadah di dalam sebuah kereta jenis Hyundai Ionic di kawasan parkir sebuah pasar raya di Seri Kembangan.
“Rampasan itu kemudian membawa kepada penahanan kesemua suspek secara berasingan di sebuah kondominium di Brickfields dan sekitar Dang Wangi.
“Polis turut merampas wang tunai berjumlah RM126,000 dan lima kenderaan lain untuk tindakan lanjut,” katanya pada sidang akhbar di IPK Selangor, hari ini.
Jelas Sharul Lalli, modus operandi suspek adalah menyewa kenderaan sebelum meninggalkan di sesebuah lokasi dan mengarahkan ahlinya mengambil dadah berkenaan bagi mengelak dihidu pihak berkuasa.

Ujar Sharul Lalli, siasatan awal juga mendapati ahli sindiket berkenaan dipercayai turut tidak mengenali antara satu sama lain dan hanya berkomunikasi melalui telefon bimbit dan medium sosial.
“Semakan mendapati lima suspek memiliki rekod jenayah lampau termasuk dadah dan tiga positif methamphetamine.
“Kesemua suspek termasuk dua pasangan suami isteri itu direman sehingga 4 Oktober depan bagi membantu siasatan,” katanya.
Kes diklasifikasikan mengikut Seksyen 39B Akta Dadah Berbahaya 1952. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


998 kawasan alami gangguan bekalan air bermula 13 Oktober ini
Oleh ISKANDAR SHAH MOHAMED

1 Oktober 2021, 2:26 pm
SHAH ALAM – Sebanyak 998 kawasan di tujuh wilayah di Lembah Klang dijangka akan mengalami gangguan bekalan air berjadual selama empat hari bermula 13 Oktober depan.
Gangguan itu ekoran pelaksanaan kerja penambahbaikan dan penyenggaraan aset kritikal yang akan menyebabkan henti tugas Loji Rawatan Air Sungai Selangor Fasa 1 (LRA SSP1).
Pengurusan Air Selangor Sdn. Bhd. (Air Selangor) memaklumkan kawasan itu melibatkan wilayah Kuala Lumpur, Petaling, Klang/Shah Alam, Gombak, Hulu Selangor, Kuala Langat dan Kuala Selangor.
“Gangguan bekalan air berjadual itu bermula pukul 9 pagi 13 Oktober dan dijangka pulih sepenuhnya pada pukul 9 malam 16 Oktober depan.
“Senarai kawasan yang akan mengalami gangguan boleh didapati di laman pautan hentitugas.airselangor.com,” katanya menerusi kenyataan hari ini.
Tambah kenyataan itu, pelaksanaan kerja berkenaan sudah mendapat kelulusan daripada Suruhanjaya Perkhidmatan Air Negara (SPAN) bagi menaiktaraf sistem bekalan air demi keselesaan para pengguna.

“Pelaksanaannya sebelum ini tertangguh daripada jadual asal iaitu pada 2019 dan tahun lalu.
“Ia berikutan insiden pencemaran air yang menyebabkan gangguan bekalan air tidak berjadual berskala besar,” katanya.
Sehubungan itu, Air Selangor menasihatkan pengguna yang terjejas supaya menyimpan bekalan air dan menggunakannya secara berhemah sepanjang tempoh gangguan kelak.
Orang ramai boleh mendapatkan maklumat mengenai gangguan bekalan air itu menerusi semua saluran komunikasi rasmi Air Selangor atau menghubungi talian 15300. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Henti fitnah peruntukan RM65 juta baik pulih Seri Perdana – Najib
Oleh NUR HUDA MUSA

1 Oktober 2021, 2:15 pm
PETALING JAYA – Bekas Perdana Menteri, Datuk Seri Najib Tun Razak menggesa mana-mana pihak untuk berhenti memfitnah dirinya berhubung peruntukan RM65 juta bagi proses baik pulih kediaman rasmi Perdana Menteri, Kompleks Seri Perdana.
Najib melalui satu hantaran di Facebooknya berkata, kenyataan serta gambar-gambar yang didedahkan oleh sebuah portal yang mendakwa Seri Perdana mengalami banyak kerosakan semasa didiami Ahli Parlimen Pekan itu juga adalah tidak benar.
“Dengan mendedahkan beberapa gambar keadaan Seri Perdana dengan lantai yang basah, page pro-PN tuduh saya dan keluarga saya banyak merosakkan Seri Perdana.
“Tapi jelas di sana bahawa ianya tertulis keadaan tersebut berlaku akibat hujan lebat pada November 2020. Saya tinggal di sana sejak lebih tiga tahun dahulu, jadi bagaimana pula saya dikatakan bertanggungjawab atas keadaan dalam gambar-gambar bulan November 2020?,” katanya di sini tadi.
Najib berkata, dakwaan portal tersebut yang mengatakan Najib bersama keluarga telah mengambil pelbagai jenis barangan daripada kediaman tersebut juga adalah tidak benar.
“Jelas kelihatan bahawa hampir kesemuanya adalah kotak-kotak yang tidak besar untuk menyimpan cenderahati (ratusan yang saya terima selepas sembilan tahun), hadiah, buku-buku (ya, sesiapa yang pernah lawat di sana saya masa saya PM tahu bahawa saya ada koleksi buku yang agak besar di mini library sana masa itu) dan barang-barang sederhana kecil – bukanlah perabot-perabot besar atau mahal,” katanya.

Selain itu katanya, walaupun pernah difitnah DAP pada tahun 2010 akibat salah faham mereka terhadap bajet 2011 mengenai dakwaan kos baik pulih Seri Perdana yang mencecah RM65 juta, perkara itu tidak pernah berlaku.
“Sekiranya sahih, cerita bahawa “Najib belanja RM65 juta untuk renovate Seri Perdana” akan diulang-ulang mereka selama bertahun-tahun lamanya tapi ini tidak berlaku. Sebaliknya, tuduhan itu terhenti sahaja masa itu.
“Jadi, jangan fitnah saya lagi berhubung tohmahan RM65 juta itu,” tegasnya.
Terdahulu, Kompleks Seri Perdana menjadi bualan orang ramai selepas media melaporkan kerajaan mengesahkan kerja-kerja baik pulih kompleks itu yang membabitkan kos RM38.5 juta. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sindiket kawal pengemis lampu isyarat
Oleh NABIL AIMAN NOR AZWAN

1 Oktober 2021, 2:48 pm
PETALING JAYA – Seorang lelaki telah bertindak untuk mendedahkan punca lambakan pengemis di lampu isyarat didakwa berpunca daripada sindiket.
Menerusi perkongsian ciapan oleh @acaiijawe di laman sosial Twitter, lambakan peminta sedekah di lampu isyarat biasanya mereka ini sindiket pengemis dan juga mengaku sebagai muslim.
“Dah makin ramai peminta sedekah kat traffic light sekarang, biasanya mereka ini sindiket. Berpakaian macam pak haji Mengaku muslim tapi bila minta mengucap dan baca Al-Fatihah langsung tak tahu.
“Bila nak bawa ke pusat zakat untuk bagi bantuan. Dia berkeras taknak dan lari,” katanya di dalam Twitter.
Tambahnya lagi, pengemis-pengemis sindiket ini telah dijaga oleh invididu-individu lain dan jalan terbaik untuk membantu mereka ialah dengan tidak bersedekah.
“Cara terbaik nak bantu mereka dengan jangan beri sedekah kerana mereka ada bos. Bila dapat duit banyak, bos mereka yang kaya raya. Industiri ini juga terlibat dalam pemerdagangan manusia.

“Kalau tak percaya cuba korang borak lama-lama dengan geng peminta sedekah yang bawa anak macam ini, ambil gambar mereka dan kalau bertuah, nanti ada 1-2 orang lelaki akan rapat dan tanya, korang siapa dan kenapa kacau dia?,” katanya.
Perkongsian tersebut telah mendapat perhatian orang ramai yang turut berkongsi pengalaman berdepan dengan sindiket ini yang bersikap biadap jika tidak memberikan sedekah.
“Kalau jenis saya bagi seikhlas hati, kalau terserempak anak-anak rohingya itu mereka sangat kurang ajar dan biadap! dah bagi duit RM1 dia ‘sound’ kita balik lepas itu tendang kereta,” kata @GhaziUthman.
“Ada yang siap pilih kereta lagi. Terus pergi kereta mahal-mahal dan ketuk-ketuk tingkap paksa minta duit siap bersandar dekat pintu kereta. Lampu dah hijau pun dia buat tak kisah sahaja,” jelas @Ellyasmin2.
“Pendedahan yang terbaik, kegiatan seperti ini perlu dibenteras oleh pegawai-pegawai di kawasan tertentu. Adakah kegiatan sindiket ini berleluasa sekarang tanpa pengetahuan mereka?,” ujar @RRajen81.
Selain itu, orang ramai juga menggesa pihak-pihak berkuasa supaya segera membanteras sindiket-sindiket ini supaya tidak lagi menggangu ketenteraman awam. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Azzam, Sheryl selamat bertunang, nikah tahun depan
Oleh SAIRUL ZAMRI MISRANI

1 Oktober 2021, 2:43 pm
PETALING JAYA – Penyanyi Azzam Sham dan kekasihnya, Sheryl Shazwanie selamat melangsungkan pertunangan malam tadi.
Azzam, 23, berkata, majlis serba ringkas yang mematuhi prosedur operasi standard (SOP) tersebut berlangsung di kediaman keluarga Sheryl dan mereka merancang untuk berkahwin sekitar awal tahun depan.
“Kami sebenarnya kenal sebagai kawan sejak tahun 2015 lagi. Kebetulan perjalanan seni kami sama.
“Kami pernah menyertai sebuah syarikat rakaman sebelum bertukar ke MVM Production dan Rusa Music. Cuma sejak dua tahun lalu, ikatan kawan itu bertukar jadi lebih istimewa.
“Harapnya perancangan kami mendirikan masjid dan bergelar suami isteri tahun depan nanti dipermudahkan,” katanya kepada Kosmo! Online.
Menurut Azzam atau nama lengkapnya Muhammad Azzammuddin Lop Hisham, dia menyenangi sikap serta keperibadian bakal isterinya itu sejak dari awal perkenalan.

“Saya tertarik kepada pembawakan dirinya termasuk keayuan dan budi bahasanya.
“Malah cara dia melayan ibu bapanya itu saya boleh sifatkan terlalu mahal. Paling penting dia faham saya,” ujarnya.
Terdahulu, juara program realiti Bigstage 2020 itu dan Sheryl, 23, sama-sama mengambil pendekatan untuk tidak berahsia mengenai hubungan percintaan yang mereka jalinkan. – K! ONLINE


Penduduk Taman Puncak Jelapang Maju bimbang tanah mendap
Oleh ASLIZA MUSA

1 Oktober 2021, 2:42 pm
IPOH – Penduduk di Taman Puncak Jelapang Maju di sini bimbang dengan keselamatan mereka berikutan kejadian tanah mendap yang dikesan sejak Selasa lalu.
Mendapan sepanjang 10 meter itu dikhuatiri akan menyebabkan risiko kejadian tanah runtuh sekali gus menjejaskan kira-kira 300 penduduk.
Seorang penduduk, Azahar Mohamad, 53, berkata, keadaan hujan juga dibimbangi akan mengakibatkan mendapan itu menjadi lebih besar.
“Selain disebabkan hujan lebat, tanah mendap itu juga mungkin disebabkan oleh kesan kerja-kerja mengorek tanah yang dijalankan sebuah syarikat kontraktor di kawasan bersebelahan.
“Apabila mereka menjalankan kerja-kerja mengorek tanah, gegaran itu boleh dirasai sampai ke rumah. Ini yang kita risau, takut-takut akan menyebabkan pergerakan tanah di kawasan ini,” katanya ketika ditemui di sini hari ini.
Menurut Azahar, mendapan tersebut berlaku tidak jauh dari kawasan rumah dan melibatkan jalan utama penduduk di situ.

“Jalan ini juga dijadikan laluan anak-anak menunggang basikal. Sekiranya tiada tindakan diambil, kami bimbang mendapan lebih besar boleh berlaku dan mengakibatkan kejadian tanah runtuh,” katanya.
Seorang lagi penduduk, S. Sundralingam, 64, berkata, perkara itu telah dilaporkan ke pejabat tanah dan pihak berkuasa tempatan (PBT) agar tindakan segera dapat diambil.
Katanya, penduduk di taman perumahan itu tidak menolak pembangunan namun perlu dilaksanakan dengan mengambil kira keselamatan dan kesejahteraan penduduk.
“Dulu kawasan ini dipenuhi pokok, sekarang sudah kosong dan diganti dengan kerja-kerja pembangunan.
“Kita mohon jasa baik pihak berkuasa turun padang untuk pantau, jangan biarkan kami menanggung kesan kegagalan rancangan pembangunan yang dijalankan,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jatuh flyover: Qhaizul Izhar perlu jalani rawatan psikologi
Oleh MOHD SHARKAWI LONDING

1 Oktober 2021, 2:31 pm
JOHOR BAHRU – Adik kepada mangsa korban kemalangan terjatuh laluan bertingkat atau flyover Lebuh Raya Lingkaran Penyuraian Timur (EDL) berhampiran Pandan perlu menjalani rawatan susulan bagi mengetahui tahap trauma dan tekanan yang dihadapi akibat eksiden yang meragut nyawa abangnya pada 24 September lalu.
Pegawai Perubatan Kesihatan Pekerjaan, Hospital Pakar KPJ Johor, Dr. Muhammad Yazid Abd. Manaf berkata, Qhaizul Izhar Munawar, 19, perlu dirujuk kepada pakar psikiatri dan psikologi dalam menguruskan trauma yang dihadapinya.
“Apabila seseorang itu mengalami trauma yang kita kategorikan sebagai teruk yang mana kemalangan menyebabkan kematian salah seorang keluarga iaitu abangnya, serba sedikit dia akan menjejaskan mental dan emosi.
“Keadaan ini dia (mangsa) akan mengalami post traumatic stress disorder iaitu tekanan atau trauma selepas kemalangan.
“Saya juga menasihatkan ibu bapa pesakit supaya anaknya dirujuk kepada pakar psikiatri atau psikologi supaya dia dapat menangani stres atau trauma yang dihadapi dengan lebih baik,”katanya ketika ditemui pemberita di sini hari ini.
Berita berkaitan: [VIDEO] Maut jatuh ‘flyover’ lepas hantar adik vaksin

Terdahulu, Qhaizul ditemani bapanya, Munawar Karim, 43, serta ibu, Suriani Ponjian, 40, menjalani rawatan susulan di Hospital Pakar KPJ Johor di sini.
Hospital Pakar KPJ Johor mengambil inisiatif tanggungjawab sosial korporat (CSR) dengan menawarkan perkhidmatan rawatan susulan secara percuma kepada Qhaizul berikutan remaja itu merupakan penerima suntikan vaksin di hospital berkenaan baru-baru ini.
Mengulas lanjut, Dr. Muhammad Yazid berkata, Qhaizul mengalami kecederaan fizikal luaran iaitu luka pada bahagian dagu, kaki, tangan serta bahagian perut.
Berita berkaitan: Simpan pakaian, petanda dia mahu pergi selamanya
Jelasnya, luka telah beransur pulih selain tiada jangkitan yang teruk dan memerlukan satu atau dua rawatan susulan bagi memastikan keadaan kembali pulih seperti biasa.
Kosmo! pada 25 September lalu melaporkan hasrat murni seorang abang untuk membawa pulang adiknya selepas menerima vaksin Covid-19 berakhir dengan tragedi apabila dia maut selepas tercampak jatuh dari laluan bertingkat Lebuh Raya Lingkaran Penyuraian Timur (EDL) di sini.
Dalam kejadian pukul 11.20 pagi itu, mangsa, Muhamad Nur Ramadan Munawar, 21, maut di tempat kejadian manakala adiknya, Qhaizul Izhar, 19, mengalami kecederaan ringan apabila terjatuh di lokasi kemalangan.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lari tinggalkan baju bundle seludup
Oleh YATIMIN ABDULLAH

2 Oktober 2021, 8:27 pm
TUMPAT – Seorang lelaki bertindak nekad dengan meninggalkan 697 helai baju terpakai atau bundle yang diseludup selepas kegiatannya itu diketahui Batalion 7 Pasukan Gerakan Am (PGA) di pangkalan haram Kebun, Pengkalan Kubor di sini hari ini.
Pegawai Pemerintah Batalion 7 PGA, Superintendan Azhari Nusi berkata, pihaknya menjalankan serbuan pada pukul 9 pagi selepas mendapati seorang lelaki sedang memunggah kotak-kotak ke dalam sebuah kereta jenis Proton Wira.
Menurutnya, menyedari kehadiran anggota PGA, lelaki tersebut telah bertindak memecut laju kereta tersebut untuk melarikan diri.
“Bagaimanapun, anggota PGA berjaya menahan kereta tersebut ketika ia berada di hadapan pagar pangkalan haram berkenaan.
“Suspek di dalam kereta itu berjaya meloloskan diri ke dalam kawasan semak yang berdekatan,” katanya dalam satu kenyataan di sini hari ini.
Menurut Azhari, berdasarkan pemeriksaan, nilai keseluruhan baju bundle yang dirampas dianggarkan bernilai RM52,275.

Tambahnya, kesemua barangan yang dirampas dibawa ke Markas Taktikal PGA di Kuala Jambu di sini dan kes disiasat mengikut Seksyen 135 (1) (d) Akta Kastam 1967. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


11 bangkai penyu perut terburai ditemui
Oleh IVAN AMIRUL

2 Oktober 2021, 8:07 pm
KOTA KINABALU – Sebanyak 11 bangkai penyu hijau ditemui di perairan Pantau-Pantau, Pulau Bum-Bum, Semporna, hari ini.
Dalam penemuan kira-kira pukul 6 pagi itu, semua penyu berkenaan dipercayai dilapah dan dimasak sebelum isinya dikumpulkan di dalam guni.
Malah, semua bangkai penyu berkenaan ditemui dalam keadaan menyayat hati apabila dibiarkan mereput dengan perut terburai dan dibuang merata tempat.
Sebahagian bangkai penyu Hijau ditemui di perairan Pantau-Pantau, Pulau Bum-Bum, Semporna hari ini. – FOTO: IHSAN PGA
Komander Briged Pasukan Gerakan Am (PGA) Sabah, Senior Asisten Komisioner Abdul Rani Alias berkata, semua bangkai terbabit ditemui dalam operasi Op Bersepadu Khazanah yang dijalankan bersama Jabatan Hidupan Liar dan Jabatan Perhutanan.
“Sebaik semua bangkai itu ditemukan, anggota bertugas turut menemui sebatang kait dipercayai digunakan untuk menangkap penyu.
“Kita juga menemui dua guni berisi isi penyu yang sudah dimasak selain bangkai penyu dan peralatan memasak.

“Bagaimanapun, pemeriksaan di sekitar lokasi tidak menemui suspek yang dipercayai terbabit dalam aktiviti berkenaan,” katanya ketika dihubungi hari ini.
Mengulas lanjut, Abdul Rani menyatakan semua penemuan termasuklah peralatan memasak kemudiannya dirampas sebelum dibawa ke Ibu Pejabat Polis Daerah (IPD) Semporna untuk tindakan lanjut.
Nilai keseluruhan rampasan dianggarkan berjumlah RM8,200 berdasarkan harga pasaran semasa.
Siasatan lanjut dijalankan mengikut Seksyen 41 (1) Enakmen Pemuliharaan Hidupan Liar (EPHL) 1997. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tetap setia walau kekasih punyai tumor pada wajah
Oleh KOSMO!

2 Oktober 2021, 9:00 pm
JAKARTA – Seorang lelaki membuktikan kesetiaannya dengan mencintai teman wanitanya biarpun wanita itu mempunyai ketumbuhan pada wajah, lapor laman berita Detik.com semalam.
Biarpun ketumbuhan atau benjolan pada wajah gadis itu amat besar, lelaki tersebut tetap setia kepadanya sehingga wajahnya pulih seperti biasa.
Menerusi satu video yang dikongsikan oleh gadis tersebut di akaun TikTok @rhmiipm, dia menceritakan bahawa teman lelakinya itu tidak pernah berasa malu dengan keadaan wajahnya dan tetap setia di sisinya.
“Dia tidak pernah malu membawa saya ke mana-mana walaupun saya mempunyai tumor pada wajah dan ramai yang memandang saya dengan pandangan aneh,” tulis kenyataan pada video itu.
Menurut gadis itu, dia malah berasa sangat beruntung kerana memiliki seorang teman lelaki yang sangat setia.
Netizen yang menonton video tersebut meninggalkan komen dengan memuji sikap lelaki itu yang ikhlas mencintai pasangannya.

“Beruntungnya, semoga sihat dan bahagia selalu,” tulis seorang netizen.
“Tabik dengan didikan orang tua lelaki itu yang pandai mendidik anak mereka supaya menghormati seseorang,” kata seorang netizen lain.
Video tersebut sudah ditonton lebih 1.1 juta kali dengan 111,700 tanda suka dan hampir 600 komen. – AGENSI


Wanita dikenakan ‘caj emosi’ kerana menangis ketika cabut tahi lalat
Oleh KOSMO!

2 Oktober 2021, 8:00 pm
NEW YORK – Seorang wanita dari Amerika Syarikat mendakwa dia dikenakan caj sebanyak AS$11 (RM46) kerana menangis ketika menjalani prosedur membuang tahi lalat pada badannya, lapor akhbar Mirror UK kelmarin.
Caj tersebut dikategorikan sebagai ‘caj emosi’ dalam penyata bil yang diterima wanita itu.
Berang dengan caj yang tidak masuk akal itu, wanita tersebut yang hanya dikenali sebagai Midge kemudiannya memuat naik foto bil tersebut di laman Twitter dan ia mendapat pelbagai reaksi daripada pengguna laman sosial itu.
“Mereka mengenakan caj tambahan untuk mengaut keuntungan daripada anda. Sangat licik! Mereka juga akan menambah ini ke dalam bil anda apabila mereka bertanya adakah anda tertekan kebelakangan ini,” tulis seorang netizen.
Seorang netizen lain turut berkongsi pengalamannya yang turut dikenakan caj tambahan selepas menjalani satu prosedur pergigian.
“Saya terjaga ketika mereka mencabut gigi geraham saya. Pihak klinik kemudiannya mengenakan caj terhadap ubat bius tambahan yang diberikan kerana saya terjaga,” tulis seorang pengguna.

“Saya pernah dikenakan caj ‘bantuan emosi’ kerana mengalami kekejangan,” tulis seorang lagi netizen. -AGENSI


177,220 warga emas dijangkiti Covid-19
Oleh SITI A'ISYAH SUKAIMI

2 Oktober 2021, 7:54 pm
PUTRAJAYA – Warga emas antara kumpulan yang banyak terkesan dengan pandemik Covid-19 di negara ini apabila sejumlah 177,220 orang (7.9 peratus) dijangkiti wabak tersebut sehingga 30 September lalu.
Ketua Pengarah kesihatan, Tan Sri Dr. Noor Hisham Abdullah berkata, dalam masa sama, sebanyak 106 kluster melibatkan warga emas telah dilaporkan melibatkan sejumlah 3,598 kes positif termasuk 220 kes kematian dalam kluster ini.
“Dalam masa sama, pada tahun ini sehingga Minggu Epidemiologi (ME) ke-38, sebanyak 14,248 (56.6 peratus) kes kematian Covid-19 melibatkan warga emas telah dilaporkan.
“Bagaimanapun, trend ini mula menunjukkan penurunan selaras dengan pelaksanaan Program Imunisasi Kebangsaan Covid-19 2021 (PICK),” katanya dalam satu kenyataan di sini hari ini.
Selain itu, Dr. Noor Hisham berkata, sehingga 29 September lalu, seramai 3,148,438 (87.4 peratus) warga emas telah lengkap divaksin dan seramai 3,365,443 (93.4 peratus) warga emas telah menerima sekurang-kurangnya satu dos vaksin.
“Sehingga 26 September, seramai 19,641 (66.8 peratus) penghuni dan penjaga di pusat jagaan warga emas telah menerima dos lengkap vaksin. Usaha pemberian vaksin sentiasa diteruskan untuk memastikan golongan berisiko tinggi ini terlindung daripada jangkitan Covid-19.

“PICK fasa dua yang bermula pada April kepada golongan warga emas dan rentan telah mula menunjukkan tanda-tanda keberkesanannya.
Statistik daripada Hospital Sungai Buloh menunjukkan penurunan ketara kemasukan pesakit warga emas ke hospital bagi kategori empat dan lima berbanding golongan dewasa berumur 20 hingga 59 tahun,” jelasnya.
Sementara itu, beliau berkata, sambutan Hari Warga Emas Kebangsaan diadakan pada 1 Oktober setiap tahun sesuai dengan pengisytiharan oleh Pertubuhan Bangsa-Bangsa Bersatu (PBB) yang telah menetapkan 1 Oktober sebagai Hari Warga Emas Antarabangsa. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita jadi kontak kasual lepas lupa ‘check-out’ MySejahtera
Oleh SITI AMINAH MOHD YUSOF

2 Oktober 2021, 7:10 pm
PETALING JAYA – Seorang wanita terkejut apabila mendapati status aplikasi MySejahtera miliknya bertukar daripada biru kepada kuning selepas terlupa menggunakan fungsi pendaftaran keluar atau check-out baru-baru ini.
Wan Nur Shamimi menerusi ciapan di laman Twitter berkata, dia mendapat notifikasi yang menyatakan dirinya sebagai kontak kasual tidak bergejala berdasarkan masa dan tempat pendaftaran masuk atau check-in di premis yang pernah dimasukinya sebelum ini.
“Kalian mana yang jenis leka nak check-out lebih baik buat selepas ini. Betul-betul bagi pengajaran buat saya kali ini. Berhuhu la sampai 10 hari.
“Dia keluar begini ya. Terus tukar jadi status kuning. Walau dari kedai lain nak ke kedai lain masih kena check-out. Check-out dulu baru check-in,” kongsinya semalam.
Hantaran itu diulang kicau lebih 1,600 kali dengan ada beberapa pengguna Twitter turut berdepan masalah sama selain ada yang menyediakan panduan untuk menyelesaikan isu tersebut.
“Saya buka history banyak rupa-rupanya kedai tidak check-out,” komen Ainnur Akasyah.

“Lupa hendak check-out dari bank tiga hari. Mesti MySejahtera ingat aku sudah kutip jutaan ringgit,” gurau Nody.
“Kalau awak sihat cuba awak jawab semua soalan tentang Covid-19 selepas itu awak klik refresh,” cadang @maktiri.
“Boleh klik helpdesk untuk tukar semula status jadi warna biru. Pilih opsyen soalan mengenai kategori risiko dan dalam beberapa jam MySejahtera akan hantar e-mel untuk kita buat semula penilaian kesihatan,” jelas @thisIsArepp. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


The Red Devils kecewa di Old Trafford
Oleh KOSMO!

2 Oktober 2021, 10:15 pm
MANCHESTER – Keputusan pengurus Manchester United, Ole Gunnar Solskjaer merehatkan penyerang utama, Cristiano Ronaldo membawa padah selepas pasukan itu diikat seri 1-1 ketika bertemu Everton sebentar tadi.
Pada aksi di Stadium Old Trafford itu, Solskjaer memberi kepercayaan buat Anthony Martial dan Edinson Cavani untuk mengemudi jentera serangan pasukan dengan dibantu oleh Mason Greenwood serta Bruno Fernandes.
Keputusan tersebut dianggap bijak apabila Cavani menunjukkan bisanya apabila hampir meledak gol pembukaan menerusi tandukan pada minit ke-21 tetapi berjaya ditepis oleh penjaga gol Everton, Jordan Pickford.
Namun, asakan bertali arus yang dilakukan oleh skuad The Red Devils akhirnya membuahkan hasil apabila Martial meledak gol selepas menyudahkan hantaran yang dilakukan oleh Fernandes pada minit ke-43.
Bersambung pada babak kedua, skuad Everton mula memperkemaskan jentera serangan dalam usaha mencari gol penyamaan dan situasi yang sama dilakukan oleh Solskjaer dengan memasukkan Ronaldo untuk digantikan dengan Martial dalam memburu gol tambahan.
Namun, Everton yang dikendalikan oleh Rafael Benitez menunjukkan bisa selepas pemain sayap sensasi, Andros Townsend meledak gol penyamaan pada minit ke-65.

Skuad The Toffees terus mengasak dalam usaha mencuri tiga mata dan berjaya meledak gol pada penghujung perlawanan tetapi jaringan yang dilakukan oleh Yerry Mina dibatalkan kerana ofsaid oleh Video Bantuan Pengadil (VAR).
Keputusan tersebut menyaksikan United dan Everton meraih 14 mata selepas mengharungi tujuh perlawanan Liga Perdana Inggeris (EPL) musim ini. – AGENSI

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wad Covid-19 ditutup, staf hospital anjur bacaan yasin
Oleh SITI AMINAH MOHD YUSOF

2 Oktober 2021, 9:45 pm
PETALING JAYA – Sebuah klip video memaparkan sekumpulan petugas barisan hadapan di sebuah hospital mengadakan majlis bacaan yasin sempena penutupan wad Covid-19 menyentuh hati ramai pengguna media sosial sejak semalam.
Menerusi perkongsian seorang pemilik akaun bernama @kakbett, majlis itu diadakan semalam sebagai tanda kesyukuran kerana wad berkenaan akan mula beroperasi sebagai wad biasa.
“Alhamdulillah hari ini (semalam) dengan rasmi wad kami sudah ditutup untuk Covid-19 dan akan mula beroperasi sebagai wad biasa.
“Hari ini kami buat bacaan yasin dan majlis kesyukuran. Terima kasih Allah,” tulis jururawat itu dalam kapsyen video berkenaan.
Beberapa hari sebelum itu, dia turut memuat naik video menyatakan, sebuah wad kanak-kanak yang dijadikan wad Covid-19 kelihatan agak lengang berikutan bilangan pesakit Covid-19 yang semakin berkurangan.
“Alhamdulillah lagi beberapa hari wad kanak-kanak akan jadi seperti dulu-dulu. Tidak sabar hendak tengok wad kembali seperti sedia kala. Semoga Covid-19 terus lenyap di muka bumi ini,” ujarnya.

Perkongsian itu ditonton lebih 50,000 kali dengan rata-rata netizen berterima kasih kepada petugas barisan hadapan yang sedia berkorban masa dan tenaga dalam memerangi pandemik Covid-19.
“Terima kasih semua. Besarnya jasa dan pengorbanan kalian. Hanya Allah dapat membalas segala kebaikan,” komen @wardahkasim.
“Terima kasih semua jururawat di mana jua anda berada. Terutamanya yang pernah melayan saya dengan baik ketika di hospital walaupun saya warga asing,” ujar @mohdsyafique.
“Sebak pula. Terima kasih petugas barisan hadapan atas semua jasa. Semoga dipermudahkan urusan kalian,” kata @ezzafaez. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


TNB beri kerjasama isu gangguan elektrik Jambatan Pulau Pinang
Oleh SITI AMINAH MOHD YUSOF

2 Oktober 2021, 10:18 pm
PETALING JAYA – Tenaga Nasional Berhad (TNB) telah melakukan semakan dengan pihak PLUS Malaysia Berhad (PLUS) berhubung masalah gangguan bekalan elektrik di Jambatan Pulau Pinang sejak semalam.
Menurut TNB, hasil semakan itu mendapati gangguan berpunca dari pihak PLUS yang sedang giat melakukan operasi pemulihan bekalan.
“Pengujian atas bekalan yang disalurkan TNB ke jambatan pula mendapati kabel TNB berada
dalam keadaan baik dengan bekalan sedia untuk dibekalkan.
“TNB sedang memberikan kerjasama kepada PLUS dan sentiasa bersedia bagi membolehkan bekalan dikembalikan sepenuhnya setelah kerja-kerja baik pulih oleh PLUS selesai,” katanya dalam satu kenyataan malam ini.
Semalam, pengguna di Jambatan Pulau Pinang terpaksa bergelap selepas jambatan utama yang menghubungkan bahagian pulau dan Seberang Perai itu mengalami gangguan bekalan elektrik.
Terdahulu, Ketua Perhubungan Libat Urus Strategik PLUS, Syed Mohammed Idid berkata, pihaknya mengesahkan Jambatan Pulau Pinang mengalami gangguan bekalan elektrik sejak pukul 8.23 malam. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Cemas lihat dua ekor harimau kumbang
Oleh NOR AINNA HAMZAH

2 Oktober 2021, 9:30 pm
KUALA PILAH – Seorang wanita cemas apabila melihat kelibat dua ekor harimau kumbang kira-kira 100 meter dari kediaman ibu saudaranya, Shahizan Rais, 60, di Kampung Batu Chondong, Juasseh, di sini, malam semalam.
Mumtaz Ahmad, 36, berkata, sehari sebelumnya, mereka sekeluarga juga ternampak seekor harimau kumbang berlegar-legar berhampiran kawasan kebun sekitar pukul 6.30 petang dan tidak menyangkakan haiwan yang sama datang buat kali keduanya bersama seekor lagi harimau kumbang.
Menurutnya, dalam kejadian terbaharu semalam iaitu sekitar pukul 7.30 malam, mereka terdengar bunyi salakkan anjing yang dipelihara bagi menjaga kebun durian serta ternakan mereka serta mula berasa tidak sedap hati dan segera mencari lampu suluh bagi meninjau keadaan persekitaran susulan hari sudah gelap.
“Masa tu hairan juga bila lembu seolah-olah memandang sesuatu dan setelah diperhatikan dengan bantuan lampu suluh, kami melihat dua ekor binatang berwarna hitam seakan-akan harimau kumbang.
“Sememangnya sejak awal tahun lalu kami ada ternampak kelibat harimau, namun, tidak pernah nampak dalam jarak sehampir ini serta sudah mula berada dalam kawasan kebun berpagar ibu saudara saya,” katanya ketika ditemui pemberita di Kampung Batu Chondong, Juasseh, di sini, tadi.
Mumtaz berkata, sejak 21 Mac lalu hingga 11 September lepas sudah tujuh ekor kambing milik mereka lesap dan disebabkan kejadian semalam, mereka percaya kehilangan berkenaan adalah disebabkan menjadi makanan harimau kumbang.

Menurutnya, ibu saudaranya sendiri sudah empat kali ternampak harimau kumbang berkenaan iaitu dua kali di musim durian dan kejadian semalam serta kelmarin.
“Kami sangat berharap agar pihak Jabatan Perlindungan Hidupan Liar dan Taman Negara (Perhilitan) Negeri Sembilan dapat mengambil langkah memasang perangkap bagi haiwan berkenaan kerana bimbang dengan keselamatan kami sekeluarga serta haiwan ternakan.
“Ikutkan bukan hanya haiwan ternakan kami sahaja yang lesap, ada juga penduduk lain berhadapan dengan masalah yang sama,” katanya.
Sementara itu, Pengarah Perhilitan NS, Wan Mat Wan Harun mengesahkan pihaknya ada menerima aduan berkenaan dan telah memasang satu perangkap kamera bagi mengesan kehadiran harimau kumbang kawasan kebun pengadu hari ini.
Menurutnya, buat masa ini pihaknya tidak dapat mengesahkan sama ada binatang berkenaan merupakan harimau kumbang susulan hanya menemui tapak musang sahaja di lokasi tersebut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Individu obesiti berisiko 7 kali ganda dijangkiti Covid-19 teruk
Oleh KOSMO!

2 Oktober 2021, 6:01 pm
PETALING JAYA – Individu yang mengalami masalah obesiti mempunyai risiko tujuh kali ganda untuk mendapat jangkitan Covid-19 yang teruk.
Menerusi satu hantaran di laman Facebook Kementerian Kesihatan (KKM), sehingga 24 September lalu, 10.5 peratus daripada 24,565 kematian akibat jangkitan Covid-19 di negara ini adalah individu yang mengalami masalah obesiti.
Poster yang dimuat naik di laman Facebook KKM.
Justeru, KKM menasihatkan orang ramai agar terus mengamalkan gaya hidup sihat serta mengekalkan berat badan ideal.
“Kekalkan berat badan ideal dengan mengamalkan gaya hidup sihat seperti makan secara sihat, bersenam sekurang-kurangnya lima kali seminggu, rehat yang cukup dan tidak merokok.
“Kesedaran untuk menjaga kesihatan diri adalah tanggungjawab sendiri,” kata KKM di laman Facebooknya hari ini. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Petugas tersalah suntik picagari kosong diberhenti tugas
Oleh SITI A'ISYAH SUKAIMI

2 Oktober 2021, 6:48 pm
PUTRAJAYA – Petugas kesihatan (penyuntik) menyuntik seorang remaja 12 tahun menggunakan picagari kosong telah diberhentikan tugas memberi vaksin di Pusat Pemberian Vaksin Universiti Malaya (PPVUM) serta-merta.
Timbalan Menteri Kesihatan 1, Datuk Dr. Noor Azmi Ghazali berkata, Jawatankuasa Bertindak Imunisasi Covid-19 Remaja (CITF-A) meneliti laporan dan pihak Healthcare Organisation (HCO) dilantik di bawah ProtectHealth Corporation Sdn. Bhd. telah memberhentikan petugas tersebut.
“Kerajaan memandang serius insiden seperti ini dan akan mengambil tindakan sewajarnya bagi memastikan proses vaksinasi dilakukan dengan selamat dan sempurna,” katanya dalam kenyataan akhbar di sini hari ini.
Sementara itu, beliau yang juga Pengerusi CITF-A memberitahu, CITF-A memutuskan untuk membenarkan sama ada ibu, bapa atau penjaga, menemani remaja yang mendapatkan vaksinasi sehingga ke stesen vaksinasi untuk melihat sendiri proses yang diberikan.
“Mulai esok, hanya seorang ibu atau bapa atau penjaga boleh menemani remaja di bawah jagaan masuk ke kawasan PPV iaitu Stesen 1: Saringan Suhu dan gejala, Stesen 2: Pendaftaran vaksinasi, Stesen 3: Kebenaran ibu/bapa/penjaga dan konsultasi dan Stesen 4: Pemberian vaksin.
“Selesai proses vaksinasi, ibu atau bapa atau penjaga diminta menunggu di luar bagi memastikan kerusi yang disediakan di kawasan pemerhatian mencukupi untuk remaja yang telah divaksinasi duduk dan diawasi. Selepas tamat tempoh pemerhatian 15 hingga 30 minit, remaja akan dikembalikan kepada jagaan ibu atau bapa atau penjaga,” jelasnya.

Dr. Noor Azmi berkata, individu dewasa yang menemani juga dibenarkan untuk merakam video suntikan ke atas remaja ketika proses vaksinasi dijalankan seperti amalan SOP sebelum ini.
Tambahnya, kerajaan berterima kasih kepada semua petugas kesihatan dan sukarelawan yang telah menjadi tulang belakang kepada kejayaan program vaksinasi selama ini. – K! ONLINE


Sorok enam kambing seludup dalam trak pikap
Oleh YATIMIN ABDULLAH

2 Oktober 2021, 5:24 pm
RANTAU PANJANG – Taktik dua lelaki menyembunyikan enam ekor kambing seludup di bahagian belakang sebuah trak pikap gagal menyebabkan mereka ditahan Pasukan Gerakan Am (PGA) dalam sekatan jalan raya (SJR) Banggol Kong, Jeram Perdah di sini semalam.
Dua lelaki berusia 23 tahun ditahan pada pukul 9 malam semasa melalui SJR berkenaan dengan menaiki sebuah trak pikap jenis Mitsubishi Triton.
Pegawai Pemerintah Batalion 7 PGA, Superintendan Azhari Nusi berkata, pemeriksaan pihaknya menemui enam ekor kambing yang telah ditutup menggunakan kanvas bagi mengaburi mata pihak berkuasa.
“Kedua-dua lelaki itu gagal mengemukakan sebarang dokumen sah berkaitan muatan yang dibawa,” katanya dalam satu kenyataan di sini hari ini.
Azhari memberitahu, kesemua rampasan termasuk kenderaan dibawa ke Balai Polis Jeram Perdah untuk tindakan lanjut dan kes disiasat mengikut Seksyen 36(1) Akta Binatang 1953. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki tidak berbaju beli tuala wanita
Oleh KOSMO!

2 Oktober 2021, 7:03 pm
JAKARTA – Seorang lelaki bertubuh sasa menjadi tular di aplikasi TikTok selepas dia mengunjungi sebuah kedai runcit untuk membeli tuala wanita dalam keadaan tidak berbaju, lapor laman Suara.com semalam.
Menerusi akaun TikTok milik @koko.lee84, lelaki tersebut dilihat mengunjungi sebuah kedai runcit dan mencapai satu paket tuala wanita.
“Jangan fikir anda kacak jika tidak berani berbuat begini,” demikian tulis keterangan pada video tersebut.
Menerusi video tersebut, lelaki itu difahamkan bertindak demikian selepas dicabar oleh salah seorang pengguna TikTok yang tidak selesa melihat lelaki itu mengunjungi kedai runcit dengan hanya memakai sehelai seluar pendek.
“Jangan acah-acah kacak, anda berani atau tidak untuk berpakaian begini dan membeli tuala wanita di Alfamart?” tulis seorang netizen.
Lelaki yang tidak didedahkan identitinya itu kemudiannya menyahut cabaran tersebut dan merakam video dia membeli tuala wanita dengan tidak memakai baju.

Video tersebut sehingga kini sudah ditonton sebanyak 760,000 kali dengan 49,000 tanda suka. – AGENSI


PM bantu uruskan pengajian Wan Nur Atierah
Oleh ROSLIZA MOHAMED

2 Oktober 2021, 5:41 pm
TUMPAT- Seorang pelajar yang terpaksa menangguhkan pengajian akibat kemiskinan hanya mampu melinangkan air mata apabila Perdana Menteri, Datuk Seri Ismail Sabri Yaakob tampil membantu bagi menguruskan pengajiannya selepas kisah kesusahan keluarga tular sejak bulan lepas.
Wan Nur Atierah Wan Nasrom, 19, berkata, tiada kata yang dapat digambarkan apabila Perdana Menteri sanggup berbuat demikian kepadanya untuk membantunya dalam pengajian di Universiti Pendidikan Sultan Idris (UPSI), Perak selepas mendapat tawaran pada 24 September lepas.
Menurutnya, dia sudah nekad untuk menangguhkan pengajian ke UPSI kerana tidak cukup wang bagi menampung perbelanjaan ke sana.
“Bagaimanapun, saya dimaklumkan oleh masyarakat setempat bahawa Perdana Menteri akan membantu menguruskan kemasukan saya dalam jurusan Ijazah Sarjana Muda Perniagaan yang bakal bermula pada 11 Oktober ini sehingga tamat pengajian selama empat tahun.
“Saya merasa bertuah dan bersyukur kerana mendapat perhatian daripada Perdana Menteri. Allah sahaja yang dapat menbalas jasa mereka semua,” katanya ketika ditemui pemberita di rumahnya di Kampung Bendang Pulau Palekbang di sini hari ini.
Terdahulu, Wan Nur Atierah dikunjungi oleh Pegawai Khas Perdana Menteri, Wan Khairul Ihsan Wan Mohamad yang menyampaikan bantuan wang tunai kepadanya.

Dalam pada itu, remaja itu turut mengadakan sesi panggilan video dengan Setiausaha Politik Perdana Menteri, Datuk Syed Mohd. Fazmi Sayid Mohamad selama beberapa minit.
Sebelum ini, tular di media sosial mengenai kemiskinan keluarga Wan Nur Atierah sehingga dia tidak dapat melanjutkan pengajian ke UPSI.
Ekoran daripada itu, ramai individu yang prihatin dan menyalurkan bantuan kewangan meskipun hanya dengan RM1 untuk memastikan remaja itu dapat melanjutkan pelajarannya ke menara gading.
Mengulas lanjut, menurut anak kedua daripada tiga beradik yang juga bekas penuntut Kolej Matrikulasi di Arau, Perlis, dia akan belajar bersungguh-sungguh untuk mengubah nasib keluarga suatu hari nanti.
Sementara itu, Wan Khairul berkata, sumbangan itu adalah sebahagian daripada keprihatinan Perdana Menteri.
Katanya, urusan pengajian Wan Nur Atierah adalah menerusi Kementerian Pengajian Tinggi yang melibatkan pengecualian bayaran yuran pendaftaran dan pengajian untuk semester pertama di UPSI. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Firdaus Wong lapor polis nafi sebar video, gambar lucah
Oleh NABIL AIMAN NOR AZWAN

2 Oktober 2021, 6:13 pm
PETALING JAYA – Pendakwah bebas, Firdaus Wong Wai Hung telah selesai membuat laporan polis tentang fitnah yang disebarkan mengatakan beliau yang menyebar gambar dan video melalui aplikasi Telegram.
Menerusi satu kenyataan di Facebooknya berkata, dia menafikan segala dakwaan yang mengatakan kononnya beliau ialah pengasas dan pemilik satu Telegram yang menyebarkan video berkenaan.
Beliau juga menjelaskan kepada orang ramai bahawa dia hanya memiliki satu Telegram rasmi sahaja untuk berkongsi segala maklumat dan turut menafikan sebarang fitnah yang mengaitkan dirinya dengan sebarang video atau gambar lucah.
“Alhamdulilah selesai membuat laporan polis tentang fitnah yang disebarkan kononnya sayalah pengasas dan pemilik Telegram channel yang menyebarkan video serta gambar lucah. Saya menafikan fitnah tersebut!.
“Saya hanya memiliki satu Telegram rasmi sahaja di pautan ini ‘https://t.me/brofirdauswong’ dan menafikan sebarang fitnah yang mengaitkan saya dengan penyebaran sebarang video dan gambar lucah,” katanya dalam Facebook hari ini.
Tambahnya lagi, beliau turut memaafkan sesiapa sahaja yang pernah memaki-hamun, menyindir, mengejek atau menghinanya namun beliau tidak akan berdiam diri jika difitnah.

“Saya akan memaafkan mereka yang memaki-hamun, menyindir, mengejek atau menghina saya tetapi saya tidak akan mendiamkan diri apabila saya difitnah.
“Saya sayangkan sahabat semua maka saya tidak mahu sahabat semua melakukan dosa fitnah tanpa disedari akibat perbuatan tidak bertanggungjawab mereka yang menyebarkan fitnah tersebut,” ujarnya – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Penternak ayam mohon pinjaman mudah stabil harga
Oleh MOHAMAD HAFIZI BIN MOHD SAID

2 Oktober 2021, 6:07 pm
GOPENG – Kementerian Perdagangan Dalam Negeri dan Hal Ehwal Pengguna (KPDNHEP) mengenal pasti langkah-langkah bagi menstabilkan harga ayam di pasaran termasuk pemberian pinjaman mudah kepada penternak ayam.
Menterinya, Datuk Seri Alexander Nanta Linggi berkata, hasil perbincangan pihaknya bersama persatuan penternak ayam mendapati golongan berkenaan memohon agar kerajaan menyediakan pinjaman mudah kepada mereka.
Menurut beliau, meskipun terdapat cadangan untuk memberikan subsidi dedak ayam bagi mengurangkan beban penternak ayam, golongan berkenaan kurang bersetuju ekoran kos pengurusan mereka tetap naik.
“Hasil daripada libat urus KPDNHEP bersama persatuan penternak ayam kita mendapati pandangan mereka antara lainnya adalah subsidi dedak ayam.
“Namun, mereka lebih suka kalau diberikan pinjaman mudah. Ini kerana isu kos bukan sahaja pada makanan tetapi juga operasi,” katanya kepada pemberita selepas meninjau Pusat Pengumpulan dan Pengagihan Food Bank di Pusat Transformasi Luar Bandar (RTC) Gopeng, di sini hari ini.
Katanya lagi, kerajaan akan mencari langkah yang terbaik menanggani masalah harga termasuk mengambil kira konteks ekonomi secara keseluruhan serta kemampuan kewangan sekiranya ia dilaksanakan.

Menurut Alexander lagi, perkara berkenaan bagaimana pun sedang diteliti oleh Kementerian Kewangan dan belum memperoleh sebarang kaedah yang diputusan.
“Jadi kita berharap dengan keputusan itu nanti jika dilaksanakan, kita boleh kawal harga ayam di peringkat penternakan, pemborong dan peruncit.
“Memang perkara ini ada naik turun itu memang akan terjadi cuma kita tak mahu ia terlalu tinggi hingga membebankan rakyat,” katanya.
Pada program itu, Alexander berkata, program Food Bank Malaysia yang diterajui KPDNHEP itu berjaya membantu golongan kurang berkemampuan selain mengurangkan pembaziran pada peringkat industri peruncitan.
Katanya, seramai 630,754 orang dari golongan B40 dan 19,954 pelajar institut pengajian tinggi di seluruh negara telah menerima manfaat daripada program itu.
“KPDNHEP dengan kerjasama rakan strategik utama program Food Bank juga merancang untuk membuka tiga Pusat Pengumpulan dan Pengagihan Food Bank Malaysia di Johor, Melaka dan Kelantan.
“Kerjasama baik yang diberikan Lembaga Pemasaran Pertanian Persekutuan (Fama) dan rakan strategik utama lain telah membantu dalam memastikan pusat ini dapat beroperasi dengan lancar,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Isteri curang dengan saudara kembar sendiri
Oleh KOSMO!

2 Oktober 2021, 6:20 pm
LONDON – Seorang lelaki mendedahkan dia tidak menyangka bahawa hubungan erat antara isteri dan saudara kembarnya rupa-rupanya menjadi petunjuk bahawa mereka sebenarnya menjalinkan hubungan sulit tanpa pengetahuannya, lapor akhbar Daily Star semalam.
Menerusi satu pengakuan yang dimuat naik di laman perkongsian Reddit, lelaki tersebut memberitahu bahawa hubungan sulit itu telah bermula sejak tiga tahun lepas.
“Saya tidak pernah menyangka bahawa dua individu yang paling rapat dengan saya di dunia ini akan melakukan sesuatu yang tidak dapat dimaafkan.
“Enam ahli keluarga telah berpecah-belah akibat perkara ini termasuk ibu dan adik beradik saya yang lain yang tersepit di tengah-tengah keadaan,” katanya.
Tambah lelaki itu, sepanjang tiga tahun lepas, dia tidak pernah mengesyaki sebarang perkara mencurigakan antara isteri dan saudara kembarnya, termasuk isteri kembarnya itu.
“Kembar dan isteri saya amat rapat dan saya tidak pernah mengesyaki mereka.

“Mereka sering bermain permainan video bersama dan saya tidak mempunyai sebarang isu melihatkan perkara itu,” ujarnya.
Tambah lelaki tersebut, meskipun isteri dan kembarnya telah meminta maaf, dia tidak tahu apa yang perlu dilakukan kerana sedar bahawa perkara itu akan mengubah kehidupannya dan keluarganya selepas ini.
“Kami (bersama saudara kembar) tidak akan bercuti bersama lagi dan ulang tahun kelahiran kami berdua yang ke-40 juga akan tiba tidak lama lagi,” katanya.
Perkongsian lelaki itu menerima pelbagai komen daripada netizen dengan ramai yang menyelar tindakan isteri dan saudara kembarnya.
“Nasihat saya adalah berhenti bercakap dengan saudara kembar kamu sehingga kamu benar-benar memaafkannya. Bagi isteri kamu pula, malangnya, dia patut dihalau ke jalanan,” kata seorang pengguna. – Agensi


Polis siasat bunga api, pendawaian punca kebakaran
Oleh ABDUL RASHID ABDUL RAHMAN

2 Oktober 2021, 6:34 pm
BENTONG – Siasatan menyeluruh akan dilakukan termasuk dakwaan ada rumah menyimpan stok bunga api dan pendawaian dalam mengenal pasti punca kebakaran di Kampung Baru Karak di sini.
Pengarah Jabatan Bomba dan Penyelamat Malaysia (JBPM) Pahang, Ir. Wan Mohammad Zaidi Wan Isa berkata, siasatan sedang giat dilakukan dari segenap aspek termasuk menggunakan khidmat unit anjing pengesan (K9) JBPM.
“Buat masa ini siasatan hampir menjurus kepada satu kedai gunting yang tidak diduduki, kita tidak tahu lagi punca di mana tetapi masih dalam siasatan.
“Kita juga mendapatkan bantuan unit K9 dari Kuala Lumpur untuk menguatkan lagi penemuan tersebut,”katanya selepas melakukan tinjuan di lokasi kejadian di Kampung Baru Karak di sini hari ini.
Yang hadir sama Pengerusi Jawatankuasa Kerajaan Tempatan dan Perumahan Negeri, Datuk Abd. Rahim Muda; Pegawai Daerah Bentong, Datuk Mohd. Zulkifli Hashim dan Ketua Polis Daerah Bentong, Superintendan Zaiham Mohd. Kahar.
Menurut beliau, faktor rumah yang rapat serta bangunan kayu menyebabkan api marak dengan cepat selain masalah tekanan air rendah yang menyebabkan api sukar dikawal.

Sementara itu Abd. Rahim berkata, pihaknya memandang serius masalah tekanan air rendah yang menyukarkan pemadaman api serta masalah pendawaian elektrik di bangunan lama yang boleh menyebabkan kebakaran.
Justeru beliau berharap perkara itu diberi perhatian oleh pihak terbabit khususnya masalah tekanan air rendah yang menyebabkan tugas bomba tergendala dan api merebak dengan cepat.
“Saya meminta pejabat tanah, majlis perbandaran dan bomba mengenal pasti kawasan yang selalu berlaku tekanan air rendah, selain itu Pengurusan Air Pahang Berhad (Paip) sendiri memastikan melakukan pemeriksaan berkala dan lebih kerap,”ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jangan sebar cerita tidak betul tentang vaksinasi remaja
Oleh WAT KAMAL ABAS

2 Oktober 2021, 6:54 pm
BAGAN SERAI – Orang ramai diingatkan agar tidak menyebar berita tidak benar tentang pengambilan vaksinasi pada remaja termasuk rakaman video yang tidak diketahui kesahihannya.
Ini kerana tindakan tersebut bukan sahaja salah tetapi turut mengundang kebimbangan pada kalangan ibubapa.
Timbalan Menteri Kesihatan, Datuk Dr. Noor Azmi Ghazali berkata, paling dikesali ialah penyebaran rakaman video seorang remaja di Melaka yang dikatakan meninggal dunia setelah divaksin.
Menurut beliau, tindakan undang-undang sewajarnya akan diambil kerana telah menganggu perjalanan Program Imunisasi Covid-19 Kebangsaan (PICK) Remaja yang telah dimulakan pada 20 September lalu.
“Saya amat marah serta kesal dengan perbuatan segelintir pihak yang suka menularkan berita yang tidak benar ini dan setakat hari ini belum ada kematian remaja selepas di vaksinasi.
“Kita sedang memberi suntikan vaksin kepada golongan remaja ini bagi menyelamatkan kesihatan mereka dan menyelamatkan golongan remaja ini dari dijangkiti Covid-19,” katanya kepada pemberita selepas mengadakan lawatan ke rumah mangsa banjir di Kampung Tanjung Bugis dekat sini hari ini.

Sementara itu kata Noor Azmi, semakan oleh Agensi Regulatori Farmasi Negara (NPRA) tidak melaporkan sebarang kesan sampingan besar seperti radang otot jantung (myocarditis) dan radang selaput jantung (pericarditis) membabitkan penerima vaksin remaja.
Katanya, Kementerian Kesihatan hanya menerima laporan berlakunya kesan sampingan kecil seperti demam, bengkak dan gatal yang boleh pulih segera dalam tempoh satu hingga dua hari dengan pengambilan ubat.
“Mana yang alamai kesan lebih teruk seperti sakit dada, sukar bernafas dan jantung berdegup laju, mereka wajib laporkan dan dapatkan rawatan segera ke hospital atau klinik berhampiran kerana dari situ NPRA dapat menyediakan laporan.
“Kita lakukan pemantauan setiap hari perkembangan pemberian imunisasi ini dan sekiranya ada laporan (kesan sampingan vaksin) kita akan terus berikan maklumat yang tepat secara telus kepada umum,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Penunggang basikal ‘Mat Salih’ terjatuh di Genting Sempah
Oleh SITI AMINAH MOHD YUSOF

2 Oktober 2021, 3:15 pm
PETALING JAYA – Sebuah klip video memaparkan seorang penunggang basikal terjatuh di Genting Sempah, Bentong, Pahang tular di media sosial, hari ini.
Saksi kejadian, Mohd. Nur Shahrizam berkongsi video insiden tersebut di laman Facebook miliknya berkata, kejadian itu berlaku pagi tadi dan dia sempat menghulurkan bantuan awal kepada mangsa sejurus kejadian itu berlaku.
“Allahuakbar dia sudah pengsan. Aku jaga jalan. Telefon ambulans,” kata Mohd. Nur Shahrizam dalam video tersebut.
Menerusi klip video berdurasi 1 minit 1 saat itu, terdapat empat lagi penunggang basikal turut membantu lelaki itu di samping kesan tompokan darah jelas kelihatan berdekatan lokasi mangsa terjatuh.
Bagaimanapun lelaki yang yang dikatakan warganegara United Kingdom berusia 51 tahun itu mula sedar kira-kira lima minit selepas mendapat bantuan.
Mohd. Nur Shahrizam turut mengingatkan orang ramai terutamanya penunggang basikal agar berhati-hati ketika menggunakan laluan berkenaan.

“Tolong, tolong, tolong kawal kelajuan apabila berada di laluan ini,” tulisnya.
Rata-rata netizen yang pernah melalui jalan tersebut mengakui laluan itu agak licin dan berbahaya terutamanya selepas hujan.
“Kalau hujan atau selepas hujan janganlah berbasikal di kawasan itu. Kawan baru tergolek tiga hari lalu walhal tiap-tiap hari dia kayuh di situ. Malang tidak berbau,” komen Aheng Nor Azhan.
“Hati-hati sesiapa yang selalu naik Genting Sempah. Laluan kiri jalan licin kerana berlumut. Buat yang sudah biasa ke sana juga perlu hati-hati. Pesanan kepada diri dan geng basikal lain,” ujar Ramzan Awp Ahmad.
“Saya pun lalu di sini tadi. Tapi sudah ada beberapa orang dengan ‘rider’ tersebut masih dalam keadaan terduduk dan berlumuran darah. Syabas kepada yang membantu,” ujar Brian Iskandar. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tempahan laksa asbab bantu gelandangan
Oleh NABIL AIMAN NOR AZWAN

2 Oktober 2021, 3:48 pm
PETALING JAYA – Niat murni tiga remaja memulakan sebuah projek membantu gelandangan di beberapa kawasan di Pulau Pinang mendapat pujian ramai.
Kisah itu kemudian tular di media sosial selepas mereka berkongsi video menghulurkan bantuan kepada gelandangan baru-baru ini.
Muhammad Huzrein, 23, berkata, projek tersebut bermula apabila rakannya menerima tempahan laksa dalam kuantiti yang banyak untuk diberikan kepada gelandangan.
“Selepas berkongsi video bantuan, kami menerima banyak mesej daripada orang ramai yang mahu turut serta memberikan sumbangan kepada gelandangan,” katanya ketika dihubungi Kosmo.
Menurut anak jati Kedah itu, banyak cabaran dilalui termasuk ragam semasa misi bantuan dilaksanakan.
Rata-rata pengguna media sosial meluahkan rasa kagum dengan kesungguhan pemuda-pemuda tersebut.

“Syabas anak muda, walaupun baru berusia 20an tapi fikiran itu dah matang, ada rasa nak bantu orang lain walaupun tak ramai yang penting nawaitu itu ikhlas,” kata Faiz Zambri.
“Terbaik sahabat semoga usaha seperti ini sentiasa berkekalan dan tiada pengakhiran, saya mendoakan supaya anda semua dimurahkan rezeki dan diberi kesihatan,” jelas Azmi Baharom.
Sehingga kini, video tersebut meraih lebih 5,410 tontonan dan 16 ribu tanda suka di Instagram. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rancang bina sekolah dekat tokong sejak 2017
Oleh MOHD. HUSNI MOHD. NOOR

2 Oktober 2021, 3:56 pm
PUTRAJAYA – Kementerian Pendidikan (KPM) menjelaskan perancangan untuk membina sekolah berhampiran sebuah tokong di Salak Selatan, Cheras sudah dilakukan sejak tahun 2017 lagi.
Timbalan Menteri Pendidikan I, Datuk Dr. Mah Hang Soon berkata, kajian mendapati tanah rizab sekolah tersebut adalah satu-satunya lokasi yang paling strategik untuk projek pembinaan sekolah menengah baharu itu.
Beliau berkata, kebajikan dan keperluan murid-murid sentiasa menjadi keutamaan KPM dalam projek pembinaan sesebuah sekolah baharu.
“Pembinaan sekolah menengah baharu di tapak tersebut dapat memanfaatkan keluarga daripada 7,000 unit Projek Perumahan Rakyat (PPR) yang berhampiran sekali gus menjimatkan kos pengangkutan, masa dan bebanan,” katanya menerusi hantaran di Facebook hari ini.
Katanya, insiden yang tular dalam media sosial sejak beberapa hari lalu telah mencetuskan polemik dan provokasi, bahkan terpesong daripada fakta sebenar. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki dibayar untuk kentut
Oleh KOSMO!

2 Oktober 2021, 5:19 pm
LONDON – Seorang lelaki dari Britain menjadikan kebolehan anehnya yang mampu kentut secara kerap sebagai satu kerjaya sehingga menempa populariti, lapor laman berita Oddity Central semalam.
Paul Oldfield yang juga dikenali sebagai Mr. Methane menyedari kebolehannya itu pada usia remaja ketika melakukan satu posisi senaman yoga.
Sewaktu membuat posisi ‘lotus’, Oldfield menyedari bahawa dia mampu menghirup dan menghembuskan udara melalui kedua-dua rongga pada tubuhnya.
Teruja dengan kebolehan itu, Oldfield kemudiannya kentut sebanyak 20 kali dalam tempoh seminit untuk sekumpulan rakan-rakannya.
Pada awal 1980-an, dia mula menjadikan kebolehannya itu sebagai kerjaya dengan membuat persembahan pembukaan untuk sebuah kumpulan muzik.
Dia juga membuat kemunculan dalam pelbagai parodi muzikal dan persembahan seperti Britain’s Got Talent dan Germany’s Das Supertalent.

Menurut seorang pakar usus dari Hospital Withington di Manchester, Dr. Whorwell, Oldfield mampu menyedut udara ke dalam usus besarnya melalui sfinkter terbuka dan menutupnya kembali sebelum mengeluarkan angin.
Dengan menggerakkan pipi punggungnya, lelaki itu belajar untuk mengubah nada kentutnya menjadi pelbagai jenis irama. – AGENSI


4 negeri masih mencacatkan kes empat angka
Oleh SITI A'ISYAH SUKAIMI

2 Oktober 2021, 5:03 pm
PUTRAJAYA – Empat negeri merekodkan kes harian melebihi empat angka iaitu Sarawak, Selangor, Kelantan dan Johor.
Ketua Pengarah Kesihatan, Tan Sri Dr. Noor Hisham Abdullah berkata, Sarawak masih mendominasi kes harian tertinggi apabila merekodkan 2,121 kes, diikuti oleh Selangor sebanyak (1,386), Kelantan sebanyak (1,288) dan Johor (1,124 kes).
“Perak (862 kes), Terengganu (818 kes), Sabah (784 kes), Pulau Pinang (768 kes), Kedah (574 kes), Pahang (504 kes), Melaka (216 kes), Negeri Sembilan (211 kes) dan Kuala Lumpur (171 kes).
“Perlis (58 kes), Putrajaya (26 kes) dan Labuan (empat kes),” katanya pada hantaran Facebook di sini hari ini.
Noor Hisham berkata, secara keseluruhan kes harian negara merekodkan di bawah angka 11,000 dengan 10,915 kes, menjadikan jumlah kes positif Covid-19 sebanyak 2,268,499 kes. -K!ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rampas 15 tan daun ketum dalam sebulan
Oleh NUR ANATI JUHARI

2 Oktober 2021, 5:14 pm
BUKIT KAYU HITAM – Pasukan Gerakan Am (PGA) merampas barangan seludup termasuk 15 tan daun ketum dengan nilai keseluruhan lebih RM2 juta dalam masa sebulan sejak 1 September lalu.
Rampasan itu dilakukan menerusi Operasi Benteng Covid Darat di sempadan Malaysia-Thailand di negeri ini dan Perlis.
Pegawai Pemerintah Batalion 18 PGA, Superintendan Ramli Wan Salin berkata, rampasan daun ketum banyak dilakukan di sekitar Chuping dan Padang Besardengan jumlah rampasan dianggarkan bernilai RM448,290.
“Taktik yang dilakukan sindiket ini masih sama iaitu meletakkan guni daun ketum di kawasan semak dan meninggalkannya sebelum diambil sindiket lain untuk dibawa ke sempadan negara jiran.
“Pihak kami sentiasa memantau dan membuat rondaan berikutan sindiket ini akan mengambil peluang jika pihak kami lalai,” katanya pada Majlis Serah Terima Tugas daripada Batalion 18 kepada PGA Batalion 1 Ulu Kinta di Markas Taktikal PGA Briged Utara di sini hari ini
Kata beliau, seramai enam suspek telah ditahan kerana terlibat dengan sindiket penyeludupan ketum dengan siasatan dilakukan di bawah Seksyen 30 (3) Akta Racun 1952. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


PICK Remaja turut babitkan remaja OKU
Oleh MOHD. HUSNI MOHD. NOOR

2 Oktober 2021, 3:26 pm
PUTRAJAYA – Seramai 67,676 remaja orang kelainan upaya (OKU) berusia 12 hingga 17 tahun di seluruh negara turut diberi perhatian dalam Program Imunisasi Covid-19 Kebangsaan Remaja (PICK Remaja).
Timbalan Menteri Kesihatan I Datuk Dr. Noor Azmi Ghazali berkata, PICK Remaja mensasarkan semua remaja OKU tanpa mengira status warganegara atau jenis ketidakupayaan.
Beliau berkata, ketika ini, kesemua remaja OKU itu berada di bawah institusi dan pusat jagaan OKU berkediaman; Pusat Pemulihan Dalam Komuniti (PDK); Institusi Pendidikan dan remaja OKU terlantar di rumah.
“Pendaftaran remaja OKU yang berada di institusi perlindungan, pemulihan dan pendidikan samada berdaftar atau tidak berdaftar perlu dilakukan oleh pengetua, pengusaha dan penyelia institusi masing-masing melalui portal Vaksin Anakku.
“Manakala, remaja OKU terlantar di komuniti dikenal pasti sama ada daripada senarai penerima Bantuan Pesakit Terlantar di bawah Jabatan Kebajikan Masyarakat (JKM) atau senarai berdaftar dengan PDK atau pendaftaran remaja OKU terlantar di rumah oleh Kementerian Kesihatan (KKM).
“Proses pemberian vaksin kepada remaja OKU di institusi dan yang terlantar di rumah akan dilakukan secara jangkau luar dan berjadual oleh Pasukan Pelaksana Vaksinasi,” katanya menerusi kenyataan akhbar hari ini.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tak puas hati dipandang punca bergaduh
Oleh SAFINA RAMLI

2 Oktober 2021, 3:20 pm
GEORGE TOWN – Tidak berpuas hati selepas dipandang dipercayai punca 12 individu ditahan polis selepas terbabit dalam pergaduhan di Lebuh Farquhar di sini awal pagi semalam.
Dalam kejadian pukul 12.35 tengah malam itu, sekumpulan lelaki dipercayai sedang minum di sebuah restoran di situ dan kemudiannya berlaku perselisihan faham antara mereka.
Ketua Jabatan Siasatan Jenayah negeri, Senior Asisten Komisioner Rahimi Mohd Ra’ais berkata, pihaknya menahan 12 lelaki warga tempatan bagi membantu siasatan.
“Mereka yang berusia 20 hingga 40 tahun itu ditahan secara berasingan di beberapa lokasi di sekitar George Town.
“Mereka direman sehingga esok bagi membantu siasatan mengikut Seksyen 148 Kanun Keseksaan,” katanya ketika dihubungi di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


17 TGP dibenarkan operasi bagi ibu bapa bekerja
Oleh NUR SHARIEZA ISMAIL

2 Oktober 2021, 4:43 pm
PUTRAJAYA –Kementerian Perpaduan Negara (KPN) membuat penetapan bahawa sebanyak 17 Taska Genius Perpaduan (TGP) di enam buah negeri Fasa 2 Pelan Pemulihan Negara (PPN) dibenarkan beroperasi bagi anak-anak yang ibu bapanya bekerja.
Manakala, sebanyak 24 Taska Genius Perpaduan di tujuh buah negeri Fasa 3 dan dua buah negeri Fasa 4 PPN akan mula beroperasi secara fizikal.
KPN menerusi satu kenyataan berkata, TGP di Terengganu, Sarawak, Perlis, Negeri Sembilan dan Labuan akan mula beroperasi esok; Pahang (11 Oktober) serta Kuala Lumpur, Selangor dan Melaka (18 Oktober).
“Bagi Tabika Perpaduan (TP) pula, sebanyak 833 buah TP di enam buah negeri Fasa 2 PPN akan beroperasi secara Pengajaran dan Pembelajaran di Rumah (PdPR).
“Manakala sebanyak 948 TP di lapan buah negeri Fasa 3 dan 2 buah negeri Fasa 4 PPN serta Pulau Langkawi akan mula beroperasi secara fizikal,” kata kenyataan itu hari ini.
Pada masa sama, katanya, TP di Terengganu, Sarawak, Perlis, Negeri Sembilan, Labuan dan Pulau Langkawi akan beroperasi mulai esok; Pahang (11 Oktober 2021); dan Kuala Lumpur, Putrajaya, Selangor dan Melaka (18 Oktober 2021).- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Alahan duduk rumah sendiri, Syatilla ‘pindah’ ke hotel
Oleh NUR EMIRA SAIZALI

2 Oktober 2021, 3:17 pm
PETALING JAYA – “Shaheizy Sam terpaksa hadap sebab dia yang mengandungkan saya.”
Itu antara perkongsian aktres Syatilla Melvin, 30, apabila terpaksa berpindah ke sebuah hotel di ibu negara penangan alahan teruk yang dialami, mual dan loya sepanjang berada di kediaman sendiri pada kehamilan ketiganya kini.
Menurut Syatilla menerusi sebuah entri Instagram semalam, sudah hampir dua minggu dia terpaksa melawan alahan tersebut namun akhirnya tewas dan ‘berpindah’ ke hotel tersebut.
Menerusi perkongsian tersebut, suaminya, Shaheizy sedang mengangkat sebuah kotak berisi televisyen berukuran 55 inci dan diikuti dengan dua orang anak mereka iaitu Syeriv Samheizy, 4, dan Sarima Samheizy, 2.
“Sanggup bawa sebuah televisyen besar dari rumah supaya tidak bosan. Kalau sudah bawa televisyen, maksudnya bukan duduk sekejap ya.
“Dua minggu berlawan dengan emosi dan diri sendiri untuk tidak keluar dari rumah. Lawan dengan alahan pelik tak boleh tengok rumah sendiri. Tewas akhirnya,” katanya.

Berkongsi lanjut tentang alahannya, usahawan jenama kosmetik Kekasih itu merasakan hidupnya seperti tidak berkualiti kerana kondisi badan yang lemah.
Tambahnya, ini kehamilan ketiga ini merupakan pengalaman pertama dia melalui alahan yang pelik sebegitu.
“Rasa hidup tiada kualiti duduk rumah tengok perabot, hendak buat semua benda tidak menjadi dan badan lemah-longlai.
“Demi Allah SWT, ini pertama kali saya ada alahan begini. Kehamilan sebelum ini tidak merasa langsung dan siap boleh pergi penggambaran hari-hari,” ujarnya lagi.
Meskipun begitu, Syatilla tidak merasa serik kerana baginya kesihatan bayi adalah perkara nombor satu yang menjadi keutamaan ketika ini.
Malah, dia turut menitipkan kata-kata penghargaan buat suami tercinta kerana setia melayan setiap kerenah sepanjang tempoh kehamilan ketiga.
“Terima kasih suamiku yang sentiasa ada di mana-mana. Saya tidur di mana-mana pun dia ikut, ini barulah namanya kerjasama selama-lamanya! Sayang awak Shaheizy Sam,” katanya lagi.
Kosmo! sebelum ini pernah melaporkan Syatilla atau nama sebenarnya, Siti Nur Syatilla Amirol Melvin yang kini sedang hamil sebulan berasa loya apabila melihat rumahnya sendiri. – K! ONLINE


Kru nelayan asing sembunyi elak ditahan
Oleh SHAMSUL KAMAL AMARUDIN

2 Oktober 2021, 2:33 pm
LUMUT – Seorang nelayan warga asing yang dipercayai bekerja secara haram ditahan hasil pemeriksaan sebuah bot nelayan dalam satu operasi padi kedudukan 0.4 batu nautika timur Pulau Pangkor pagi semalam.
Pengarah Maritim Perak, Kepten Maritim Shahrizan Raman berkata, dalam operasi pada pukul 10.15 pagi, seorang kru warga asing bertindak menyembunyikan diri dalam bilik kemudi bot tersebut sebaik dirapati bot peronda Maritim Malaysia (APMM)
“Pemeriksaan mendapati bot tersebut dikendalikan empat kru warga tempatan serta seorang kru warga asing dipercayai warga Indonesia berumur 45 tahun yang tiada sebarang dokumen pengenalan diri.
“Bot serta kru tersebut dibawa ke Pusat Tahanan Vesel Kampung Bharu, Sitiawan bagi siasatan serta tindakan selanjutnya,” kata beliau.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kedai warisan usia 60 tahun musnah terbakar
Oleh ABDUL RASHID ABDUL RAHMAN

2 Oktober 2021, 2:15 pm
BENTONG – “Tiada apa lagi yang tinggal, rumah dan kedai warisan keluarga musnah sekelip mata,”kata Ho Sin Kuan,39, ketika ditemui di Kampung Baru Karak di sini hari ini.
Sebanyak 48 buah rumah musnah dalam kejadian kebakaran yang berlaku malam semalam di Kampung Baru Karak yang mempunyai kira-kira 700 buah rumah.
Sin Kuan berkata, kejadian kebakaran tersebut sekelip mata memusnahkan tempat tinggal dan sumber mata pencariannya sekeluarga yang masih terbeban ekoran pandemik Covid-19.
Katanya, akibat kejadian dia dan keluarga kini tinggal sehelai sepinggang dan terpaksa menumpang di rumah saudara berhampiran.
“Semasa kejadian saya mendengar bunyi bising dan apabila melihat keluar dua buah rumah berebelahan telah terbakar dan api yang begitu marak menyebabkan kami panik dan hanya menyelamatkan diri.
“Saya tidak tahu lagi apa hendak buat, kami hanya berjaya selamatkan kad pengenalan kerana api marak dengan begitu cepat menyebabkan rumah dan kedai yang berusia lebih 60 tahun musnah,”katanya.

Dalam pada itu Wa Soon Ki, 60, berkata, dia tidak sempat menyelamatkan barangan berharga dan hanya sempat mengambil dompet dan tinggal seluar pendek yang dipakainya ketika keluar dari rumah.
“Saya keluar dari rumah selepas mendengar orang panggil dan mendapati api marak di rumah hadapan menyebabkan saya menyuruh isteri keluar dan cuba menyembur api dengan paip agar api tidak merebak tetapi api terlalu kuat.
“Saya tidak mengambil barang kerana saya mahu cuba mengelakkan api merebak dankini tiada apa yang saya ada, seluar dan baju pun orang punya,”katanya.
Katanya, kehilangan rumah warisan sekelip mata membuatkan perasaannya kini kosong apatah lagi memikirkan untuk membina semula rumah dalam keadaannya pendapatannya yang berniaga di gerai agak terjejas pada masa ini.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Institusi pendidikan di beberapa negeri dibuka Isnin ini
Oleh NABIL AIMAN NOR AZWAN

2 Oktober 2021, 2:10 pm
PETALING JAYA – Bermula Isnin ini, semua institusi pendidikan di bawah Kementerian Pendidikan di Kedah, Selangor, Melaka, Wilayah Persekutuan Kuala Lumpur dan Putrajaya akan dibuka.
Pembukaaan semua institusi itu berdasarkan ketetapan pengoperasian bagi negeri Fasa 2 Pelan Pemulihan Negara (PPN).
4 Oktober 2021 (Selangor, Melaka, Wilayah Persekutuan Kuala Lumpur dan Putrajaya):-
– Murid Berkeperluan Khas (MBK) di Sekolah Kebangsaan Pendidikan Khas (SKPK).
– Sekolah Menengah Kebangsaan Pendidikan Khas (SMKPK).
– Sekolah Menengah Pendidikan Khas Vokasional (SMPKV).

– Program Pendidikan Khas Integrasi (PPKI).
– Tingkatan 6 Semester 2, International Baccalaureate Diploma (IBD) Tahun 2.
– Program Prauniversiti Semester 3 di Sekolah Sukan Sukan Malaysia.
– Murid peperiksaan antarabangsa (IGCSE O-Level, A-Level Australia Higher School Certificate dan IBDP).
10 Oktober 2021 (Kedah)
– Murid kelas Tingkatan 6 Semester 2.
– Kelas peperiksaan antarabangsa (IGCSE O-LEVEL).
17 Oktober 2021 (Kedah)
– Kolej Vokasional.
18 Oktober 2021 (Selangor, Melaka, Wilayah Persekutuan Kuala Lumpur dan Putrajaya):-
– Prasekolah
– Kelas peperiksaan awam sekolah asrama.
– Kelas peperiksaan awam sekolah harian.
– Kelas peperiksaan awam sekolah swasta.
– IBD.
– Prauniversiti Sekolah Sukan Malaysia.
– Kelas peperiksaan antarabangsa.
“Susulan pengumuman Jawatankuasa Pengurusan Bencana Negeri Sarawak berhubung peralihan Zon Selatan negeri Sarawak ke Fasa 3 berkuat kuasa 1 Oktober 2021, pembukaan institusi pendidikan bagi zon ini kekal pada 4 Oktober 2021 berdasarkan ketetapan pengoperasian bagi negeri Fasa 2 PPN.
“Manakala pengoperasian institusi pendidikan di Zon Selatan negeri Sarawak berdasarkan ketetapan negeri Fasa 3 PPN hanya akan bermula pada 18 Oktober 2021,” katanya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hikmah nikah, Zizi temui ayah yang 33 tahun terpisah
Oleh HANISAH SELAMAT

2 Oktober 2021, 2:49 pm
PETALING JAYA – Pertemuan dan perpisahan adalah takdir yang tidak boleh disangkal.  Siapa sangka setelah lebih 30 tahun terpisah dan tidak pernah berhubung, penyanyi Zizi Kirana akhirnya  kembali bertemu dengan bapa kandungnya asbab daripada pernikahan penyanyi dengan pelakon Yusuf Baharin pada 19 September lalu.
Menurut penyanyi yang terkenal dengan lagu Eh! itu, kali terakhir dia merasai belaian kasih seorang ayah ialah ketika berusia tiga tahun. Sebaik ibu bapanya bercerai dan membawa haluan sendiri, hanya baru-baru ini sahaja Zizi berusaha menjejaki lelaki berkenaan untuk menyempurnakan urusan perkahwinannya.
Kata pemilik nama sebenar Nur Fazelah @ Zizie Mad Tahil, 36, proses ke arah bergelar isteri kepada pelakon Yusuf Bahrin  nyata membawa peristiwa manis dalam kehidupannya apabila berpeluang menemui walinya selepas sekian lama terpisah. Bukan sahaja menemui cinta sejati, dia bahkan kembali melihat dapat melihat senyuman seorang ayah dalam hidupnya,.
“Kali terakhir saya bersama dengan ayah adalah ketika berusia tiga tahun dan kemudian kami tidak lagi bertemu setelah ibu bapa saya mengambil keputusan untuk berpisah.
“Apabila saya dan Yusuf sepakat mahu melangsungkan perkahwinan, saya kembali berusaha mencari ayah dengan melakukan pelbagai cara seperti dicadangkan pihak berkaitan.
“Antaranya adalah melaksanakan hebahan mengenai dirinya menerusi akhbar selain melakukan carian di Instagram supaya lebih menyeluruh.

“Alhamdulillah, saya terjumpa nama adik-beradik lain dan emak yang terlebih dahulu menghubungi bapa menyatakan hasrat kami. Selepas itu, baru saya pula bercakap dengannya,” katanya.
Penyanyi berkata demikian dalam temubual menerusi IG Live kelolaan Nurflixtv bertajuk Rahsia Dia: Jodoh dan Ketentuan, baru-baru ini.
Sesi wawancara yang dikendalikan pelakon Diana Amir itu mengundang sama aktres, Faralyna Idris dan penceramah bebas, Ustazah Asni sebagai panel.
Terdahulu, pernikahan Zizi dan Yusuf, 29, berlangsung secara ringkas Masjid Usamah Bin Zaid, Wangsa Maju, Kuala Lumpur tanpa hebahan awal kepada umum.
Pasangan yang berkenalan dalam sebuah program realiti itu hanya mengambil masa dua bulan untuk mengenali hati budi sebelum mengambil keputusan mendirikan rumah tangga.
Malah mereka mengakui terpaksa membuat persiapan dan menyediakan dokumen kurang daripada seminggu sebaik mendapat tarikh pernikahan.
Sementara itu, mengenai komunikasi dengan bapanya, Zizi hanya berhubung menerusi telefon ayahnya memberikan kerjasama sehingga segala urusan berjalan lancar.
Malah, wanita asal Negeri Di Bawah Bayu itu turut merancang membawa suami bertemu dengan ayahnya apabila kebenaran merentas negeri dibuka kelak. -K! ONLINE